ועדת הבריאות, כנסת 25, פרוטוקול מספר 4, 2023-02-08 00:00

אוריאל בוסו: בוקר טוב לכל האורחים שהגיעו לדיון החשוב בוועדה הבוקר, דיון שבוודאי היינו מעדיפים שלא יתקיים, אבל הנסיבות והעניינים שבתקופה האחרונה הולכים ומתרבים, ולא היה מנוס מלקיים את הדיון החשוב הזה

אוריאל בוסו:  בפתח הדברים אני רוצה כמובן להודות גם למנכ"ל משרד הבריאות, משה בר סימן טוב, שטרח להגיע

אוריאל בוסו:  זה מראה על החשיבות גם של הנושא וגם של התייחסות המשרד, משרד הבריאות, לנושא המאוד מאוד חשוב

אוריאל בוסו:       ישנה גם הצעה לסדר היום שהוגשה ואושרה במליאה של שני חברי כנסת, של חבר הכנסת אברהם בצלאל ושל חבר הכנסת אחמד טיבי

אוריאל בוסו:  כמובן שאנחנו גם נשמע אותם, זה נושא שדובר עליו במליאה

אוריאל בוסו:       אני כבר אומר בפתח הדברים, אנחנו עולים לתקשורת ומדברים על מה שצריך לעשות ברמת המאקרו, אבל אנחנו מבקשים בדיון הזה גם מהגורמים המקצועיים שנמצאים כאן – ואנחנו נשמע כמובן גם את נציגי קופות החולים שנמצאים כאן, מנכ"לי קופות, סמנכ"לים, הסתדרות, המשרד לביטחון לאומי, נציגות הרופאים, הסתדרות הרופאים ועוד ועוד – שהמטרה היא בסוף הדיון להוציא סיכום דיון ויהיה גם דיון המשך, דברים פרקטיים שבסופו של דבר יביאו ביטחון אמיתי לאחיות ולאחיות, לרופאים ולרופאות בקהילה, בבתי החולים

אוריאל בוסו:  צריך פתרונות מעשיים לצד הרתעה אמיתית, שתגרום לכך שאדם שמעז להרים יד על איש רפואה, שבאמת עושה עבודת קודש – כולם נמצאים בלחץ כשמגיעים למצב רפואי בלילות במיון, מקבלים תשובה שלא נראית להם, אבל איבוד עשתונות הוא הדבר הגרוע ביותר

אוריאל בוסו:  אנחנו צריכים לתת להם חומה ומגן, חוסן, ולתת הרגשה לצוותים הנפלאים שעושים עבודת קודש – וזה הזמן גם להודות להם

אוריאל בוסו:  בתקופת הקורונה ראינו מי עמד בחזית

אוריאל בוסו:  כל אחד בתחומו, אבל בסוף בסוף הם עמדו בחזית

אוריאל בוסו:  לא יכול להיות שהם ירגישו מופקרים ושדמם מופקר

אוריאל בוסו:  התקיפה האחרונה שהיתה, לפחות היותר כבדה, כי יש עוד מקרים שהציבור פחות יודע עליהם, אבל מה שהיה בבית חולים סורוקה עד כדי כך שרופא נזקק לטיפול רפואי, זה דבר שלא מתקבל על הדעת

אוריאל בוסו:  קיבלנו שם ידיעה שהמשטרה כבר הגישה כתב אישום מהיר מאוד לאותו אדם שתקף את איש הרפואה

אוריאל בוסו:       בפתח הדברים גם נשמע את מרכז המחקר של הכנסת, שיהיה לנו בסיס להצגת הנושא

אוריאל בוסו:  שלי לוי ממרכז המחקר הביאה את הנתונים

אוריאל בוסו:  לאחר מכן נשתדל לשמוע את מקסימום הדוברים והדוברים שנמצאים כאן

אוריאל בוסו:  נצטרך לסיים את הדיון בסביבות 10:45

אוריאל בוסו:  אני כבר אומר שאני מאמין שיהיה לנו דיון המשך כדי שנבדוק איך חלק מהדברים שיוצגו כאן ייושמו ומה בסוף הכלים שנביא

אוריאל בוסו:  ברשותכם, קודם כל אתן למנכ"ל משרד הבריאות שמתארח כאן הבוקר אצלנו כאן בוועדה, ועדת הבריאות, לומר מספר דברים, ונתחיל בסדר הדוברים

אוריאל בוסו:  תודה

סימן טוב: תודה, היושב-ראש

סימן טוב:  דבר ראשון אנחנו מברכים אתכם על עצם כינונה של ועדה, שתעסוק באופן שוטף בענייני בריאות, ותוקדש למערכת הבריאות ועדה משל עצמה

סימן טוב:  אנחנו חושבים שכך ראוי שיהיה

סימן טוב:  אנחנו בהחלט מצפים לעבודה השוטפת והקבועה אתכם

סימן טוב:  יש חשיבות גדולה מאוד לעיסוק הציבורי בבריאות ויש חשיבות גדולה מאוד לעיסוק של הכנסת בבריאות, ולראיה גם הדיון הזה, שהוא דיון לא קל, אבל הוא דיון מאוד חשוב

סימן טוב:  הוא מאוד חשוב גם עבורנו, ואנחנו גם מודים לכם על זה שכינסתם את הדיון גם בהתראה כל כך קצרה

סימן טוב:       אנחנו אומרים שיש כמעט אין סוף נושאים שהם בעלי חשיבות עליונה במערכת הבריאות

סימן טוב:  כל מי שנמצא פה בחדר מכיר את המערכת, בין אם הוא מטפל/מטפלת, מנהל/מנהלת או מקבלי שירות, שכולנו עושים גם את זה

סימן טוב:  אנחנו יודעים כמה המערכת הזאת חשובה, ובתוך כל הנושאים החשובים, מבחינתנו יש חשיבות עליונה מאוד מאוד לתחושת הביטחון, ולא רק לתחושת הביטחון, אלא לביטחון ממש של הצוותים שנמצאים בשטח – הרופאות והרופאים, האחיות והאחים, מקצועות הבריאות, המאבטחים והשוטרים שהצטרפו אלינו, ונדבר תיכף גם עליהם, אנחנו מאוד מודים להם שהם הצטרפו אלינו לבתי החולים

סימן טוב:  תחושת הביטחון שיש לכל אחד מהאנשים שנמצאים במערכת הבריאות – אגב, גם אנשי המטה במשרד הבריאות הרבה מאוד פעמים חשופים גם הם להתנהגות בריונית ואלימה גם במרחב הפיסי, גם ברשת וגם במקומות אחרים

סימן טוב:  אנחנו מודעים לתחושה הזאת, כי אנחנו יודעים שלא משנה כמה משאבים נשקיע וכמה מטפלים יהיו, בלי תחושת ביטחון, בלי ביטחון שיש לצוותים, באמת לא נוכל לתת מענה

סימן טוב:       אני גם אומר, ואמרתי את זה במספר הזדמנויות גם לחבריי בהסתדרות הרפואית, נמצא פה פרופ' ציון חגי וד"ר זאב פלדמן – אין בנושא הזה צדדים

סימן טוב:  למרות שהיו צעדים ארגוניים, אנחנו כמובן כיבדנו את זה – וגם מהחברים שנמצאים בהנהלת הקופות, נמצא פה אלי כהן המנכ"ל החדש-ישן של קופת חולים כללים – אין פה צדדים

סימן טוב:  נמצא פה פרוספר בן חמו, שהוא יו"ר הסתדרות ארגון העובדים

סימן טוב:  אנחנו אומרים שאין פה צדדים, אין פה מישהו שנמצא בצד אחד ומישהו שנמצא בצד אחר, כולנו באותו הצד וכולנו גם לאותה מטרה, אין פה גם פערים במטרות שלנו, בסוף כולנו רוצים לראות שהצוותים שנמצאים, בטוחים

סימן טוב:       עשינו לא מעט צעדים בתקופה האחרונה

סימן טוב:  אני אפרט מה נעשה

סימן טוב:  עוד לפני שאני אפרט, הצעדים שעשינו לא מספיקים, גם כי לא את כולם מילאנו עד הסוף ויש לנו עוד דרך ללכת בכל אחד מהצעדים, ואני כמובן אפרט את זה, וגם כי כאמור במבחן התוצאה אנחנו רואים שהביטחון לא הושג באופן מלא לצוותים, וגם כי אני מודה שלא פיצחנו את הדרך לעבור מהתמודדות עם אלימות למניעת אלימות, שאני חושב שזה הדבר החשוב

סימן טוב:  מטבע הדברים, האלימות בבתי החולים היא לא תופעה שנוצרת בבתי החולים; היא לפעמים השתקפות של תופעות חברתיות יותר רחבות

סימן טוב:  כמובן זה לא מוריד מהאחריות ומהצורך שלנו להתמודד איתה, אבל יש פה משהו שהוא מעבר, וזאת מניעת האלימות שמתחילה גם בדיון הזה ובהוקעה המוחלטת ובאפס סובלנות שלנו כחברה, של הכנסת כמייצגת את החברה, וגם במעגלים נוספים

סימן טוב:  כולנו צריכים לגלות אפס אלימות

סימן טוב:  זה כמובן ממשיך אחר כך גם לשרשרת האכיפה

סימן טוב:       ברשותך, אני אציין את הצעדים שעשינו

סימן טוב:  כאמור, הצעדים הם לא שלמים עדיין, וכאמור יש עדיין צעדים נוספים שאנחנו צריכים לחשוב עליהם

סימן טוב:  אנחנו מקיימים עליהם שיח בתוך המשרד, בתוך המערכת, ואם מהדיונים פה אצלך היושב-ראש ייצאו עוד צעדים, אנחנו כמובן נשמח גם

סימן טוב:       הדברים התחילו בוועדה שעמד בראשה פרופ' מור יוסף בעקבות התפרצות שהגיעה לכדי רצח של אחות במרפאה בחולון

סימן טוב:  אנחנו סימנו את האירוע כקו פרשת מים, אבל לצערנו שוב כאמור, עדיין זה לא יצר שינוי מספיק גדול

סימן טוב:  הוקמה ועדה בראשות פרופ' מור יוסף

סימן טוב:  אחד הדברים שהוא שאל אותי כשהוקמה הוועדה היה האם זאת ועדה כדי לגלגל את הנושא הזה עוד קצת, או ועדה שאמור להיות לה יישום אופרטיבי

סימן טוב:  אמרנו שמבחינתנו זאת בוודאי ועדה שאמור להיות לה יישום אופרטיבי, ואנחנו בהחלט תיכף נפרט

סימן טוב:       אנחנו כמובן אימצנו את המלצות הוועדה להקים תחנות שיטור בבתי החולים

סימן טוב:  היום יש 23 נקודות ב-23 בתי חולים מתוך 26 בתי חולים, אנחנו נמשיך ונפרוס

סימן טוב:  יש 41 שוטרים מתוך 48 שוטרים שתכננו להציב, שנמצאים בבתי החולים

סימן טוב:  כשסיירתי בבתי החולים, אני ראיתי שם את השוטרים

סימן טוב:  זה היה מאוד מרגש

סימן טוב:  הייתי בסורוקה, זה היה ממש מרגש לראות את החיבור שנוצר בין אנשי הרפואה לבין האנשים שבאים לתת ביטחון, ממש תחושה שהשוטרים חלק מהצוות של בית החולים

סימן טוב:  זמני ההגעה והתגובה מהירים, אבל אנחנו יודעים שלפעמים גם אם לוקח 30 שניות או שתי דקות להגיע לאירוע אלימות, זה יכול להיות הרבה זמן מבחינת האדם שנתקף

סימן טוב:       יש לנו כאמור להשלים את הפריסה בבתי החולים, ויש לנו כאמור גם להגיע לפריסה בכל שעות היממה

סימן טוב:  אנחנו עדיין לא פורסים את השוטרים בכל שעות היממה, זה משהו שאנחנו נצטרך להתקדם אליו

סימן טוב:  לכל צד שאני אומר יש גם משמעות תקציבית כמובן, אבל אנחנו נדאג לתעדף את הנושא הזה מבחינה תקציבית לאור החשיבות שלו

סימן טוב:       בנוסף, האלימות קורית לא רק בבתי החולים, אלא בקהילה, במרפאות

סימן טוב:  מקרה האלימות הקשה ביותר קרה במרפאה בחולון של שירותי בריאות כללית

אוריאל בוסו: אתמול אחד המטופלים איים בסכין על איש מנהלה באחת מקופות החולים בנהריה, לכן חשוב להתייחס לאלימות בקהילה מעבר לבתי החולים, כי בסוף שם יש מאבטחים וקופות החולים חשופות

סימן טוב: נכון, אנחנו בהחלט מודעים לזה, ואני מניח שכולנו גם מבינים את המורכבות היותר גדולה שיש בקהילה ביחס לבתי החולים, אלה הרבה הרבה יותר נקודות

סימן טוב:  השיטה שבחרנו בה, שוב העברנו כסף לקופות החולים, גם להציב מאבטחים במרפאות גדולות, למצוא איזושהי שיטה איפה האזורים היותר מועדים, וגם להקים צוותים רכובים שיוכלו להגיע בזמן מהיר יחסית

סימן טוב:  כאמור, אנחנו לא חושבים שהמענה הזה שלם

סימן טוב:  אני תיכף אומר משהו שרלוונטי גם לנושא הזה וגם לנושא השני, שזה המאבטחים בבתי החולים לבריאות הנפש – גם שם התחלנו להציב מאבטחים שנמצאים מחוץ למחלקות ויכולים להתערב במקרים

סימן טוב:  גם שם אנחנו צריכים להעלות את מספר המאבטחים ולהאריך את מספר השעות שבהן הם נמצאים

סימן טוב:       אני אומר משהו על שתי הנקודות האלה, גם על הקהילה וגם על המרכזים לבריאות הנפש

סימן טוב:  יש קושי אדיר לגייס כוח אדם, ואנחנו תמיד במתח הזה בין לשמור על רמה כמה שיותר גבוהה של כוח אדם, לבין הצלחה לגייס כוח אדם

סימן טוב:  מה שקורה בשוק העבודה זה אולי דיון אחר, אבל הוא משליך גם עלינו

סימן טוב:  בכל המקומות לאורך כל השדרה במשק ובמערכת הבריאות אנחנו רואים קשיים לגייס כוח אדם, אני לא מביא את זה בתור תירוץ פה, אלא מציב את זה בתור אתגר שאנחנו צריכים להתמודד אתו

סימן טוב:  מאוד קשה לגייס כוח אדם

סימן טוב:  אנחנו שוקלים להפוך את זה גם לעבודה מועדפת, שדורשת איזשהו תיקון שצריך להגיע לכנסת, הסכמה של האוצר ושל הביטוח הלאומי, אבל גם לעבודה מועדפת יש את החסרונות שלה, כי המענק ניתן אחרי חצי שנה ואז העובדים עוזבים, אז אנחנו צריכים למצוא גם לדבר הזה מענה

סימן טוב:       צעד נוסף שעשינו יחד עם משטרת ישראל זה היכולת להגיש תלונה לא רק על האדם הנתקף, אלא גם קציני ביטחון או אנשי הניהול באותו ארגון בריאות יכולים להגיש תלונה

סימן טוב:  הדבר הזה כבר נעשה, נוכל לפרט על כך יותר מאוחר

סימן טוב:  אנחנו חושבים שגם לדבר הזה יש חשיבות, כי הרבה מאוד פעמים אירועי האלימות נגמרו בלי שהוגשה תלונה, וחלק ממדיניות האפס סובלנות, צריכה להיות שבסוף כל מקרה  מוגשת תלונה

סימן טוב:  כמובן שבסוף אין משמעות להגשת תלונה, אם אין שיתוף פעולה של האדם שנתקף, ואנחנו מכבדים תמיד את ההחלטות של כל אדם, אבל מבחינתנו זה עוד צעד חשוב שאנחנו עושים

סימן טוב:  ממש בימים הקרובים אנחנו נפתח מוקד, קו חם לדיווח על אירועי אלימות באמצעות המוקד שלנו, כוכבית 5400

סימן טוב:  יש לנו דסק של ניהול תלונות אלימות, בהמשך למה שאמרתי, מנוהל במשרד

סימן טוב:       שוב, אנחנו כל הזמן שוברים את הראש וחושבים, וכאמור, נשמח אם גם במסגרת הדיונים שתערוך פה, יושב-הראש, יעלו צעדים נוספים

סימן טוב:  אלה הצעדים שבהם אנחנו עסקנו עד עכשיו, אבל אני שוב חושב, שהאווירה הציבורית שיכולה להתבטא במה שקורה במרפאות ובבתי החולים, מתבטאת גם בשיח הציבור ברשתות החברתיות

סימן טוב:  אנחנו רואים איך רופאים דרך אנשי המטה במשרד הבריאות מוצאים את עצמם בתוך איזושהי סערה, שהיא מאוד מאוד אלימה

סימן טוב:  אני חושב ששוב, הדרך שבה אנחנו נתייחס לעניין הזה כחברה, לא רק כמערכת, היא מאוד חשובה

סימן טוב:       לסיום, אני מודה לך ולוועדה שכינסתם את הדיון הזה, ומצפה שנמצא את הדרך לקחת את ההתמודדות לשיפור רב יותר ולממש את החזון של אפס אלימות במערכת הבריאות

סימן טוב:  תודה רבה

אוריאל בוסו: תודה רבה למנכ"ל משרד הבריאות

אוריאל בוסו:  כפי שהצגת, הלוואי שלא היינו צריכים להגיע לכלים האופרטיביים של הענישה, אלא למניעה

אוריאל בוסו:  אנחנו לא בשלב הזה

אוריאל בוסו:  לפני ארבעה ימים חייל נעצר בחשד שהתיז גז פלפל על רופא בתל אביב, שסירב לתת לו גימלים

אוריאל בוסו:  לפני שבוע אישה נעצרה בחשד לתקיפה של אחות ורופאה בחדר מיון לילדים בבית חולים שמיר, לאחר שסירבה לחכות לתורה עם ביתה התינוקת

אוריאל בוסו:  כמובן שהתקיפה שהיתה לפני שלושה שבועות בבית החולים סורוקה עם ד"ר יריב פרוכטמן, שנמצא כאן בחדר והותקף, הוא גם ידבר בהמשך ובוודאי יספר את הסיפור שנגע בכולנו

אוריאל בוסו:       	נמצא כאן גם חבר הכנסת אחמד טיבי שהגיש הצעה לסדר היום

אוריאל בוסו:  לפני חצי שעה זה אושר בוועדת הכנסת כדיון בוועדה כאן

אוריאל בוסו:  למרות שעדיין זה לא הוצג במליאה, פורמלית אנחנו רואים בדיון הזה חלק מההצעה לסדר היום שלך לכל דבר

אימאן ח'טיב יאסין: סליחה כבוד היו"ר, גם אני הגשתי לפני שבועיים הצעה במליאה

אוריאל בוסו: זאת אותה הצעה?     

אימאן ח'טיב יאסין: לא יודעת

אוריאל בוסו: היתה הצעה לסדר היום של אחמד טיבי וחבר הכנסת אברהם בצלאל

אחמד טיבי: יש בכנסת הליך, שמי שמציע הצעה דחופה לסדר במליאה, זה עובר לוועדה

אחמד טיבי:  היו שתי הצעות, אחת של חבר הכנסת בצלאל ואחת שלי שנידונה לפני שבוע והועברה לוועדת הבריאות

אוריאל בוסו: נכון, והיה עליהן דיון במליאה וזה הועבר לוועדה, אוקי

עדה מימון: פורמלית זה עוד לא הוכרז במליאה, ולכן כרגע זה לא הדיון הזה, אבל כמובן - -     

אוריאל בוסו: - - אז אני אמרתי - - -     

אחמד טיבי: ניסינו לסכם לא לעשות דיון כפול על אותו נושא

אוריאל בוסו: לכן אמרתי שאני רואה בזה לכל דבר

אוריאל בוסו:       אני רוצה שנעם גרינברג ממרכז המחקר תציג לנו את המצגת בנושא מניעת אלימות נגד צוותים רפואיים בבתי חולים של מרכז המחקר של הכנסת

אחמד טיבי: ועכשיו לא המציעים? כי יש שלוש, ארבע ועדות בו זמנית

אוריאל בוסו: אתה רוצה לדבר לפני כן?     

אחמד טיבי: אני מבקש, כי יש ועדת כנסת וועדת חוקה

אוריאל בוסו: ברשותך, אז דבר לפני כן

אוריאל בוסו:  חבר הכנסת אחמד טיבי, בבקשה

אחמד טיבי: תודה רבה, אדוני

אחמד טיבי:  זה נושא חשוב, שאנחנו עוסקים בו רבות, וזה מצער שאנחנו עוסקים בו רבות

אחמד טיבי:  נתוני האלימות כלפי צוות רפואי, שעושה את עבודתו בצורה מיטבית בתנאים קשים, בעיקר בתקופת הקורונה, מקוממים

אחמד טיבי:  השיא היה בהירצחה של אחות בקופת חולים כללית בחולון

אחמד טיבי:  חשוב גם להזכיר את שמה, קוראים לה טובה קררו זיכרונה לברכה

אחמד טיבי:  יש גם יותר תקיפות במרפאות קהילה מאשר בבתי חולים, חשוב גם להציף את הנתונים

אחמד טיבי:  בכללית למשל אלימות מילולית – 1,088 מקרים, אלימות פיסית – 327, סך הכול 1,415 מקרים ב-22'

אחמד טיבי:  לגבי 21', אלימות מילולית – 966, אלימות פיסית – 216, סך הכול 1,182

אחמד טיבי:  יש עלייה של 17% מ-21' ל-22' בכללית

אחמד טיבי:  לגבי מאוחדת, עלייה של כ-12% במספר מקרי האלימות ב-21' לעומת 20'

אחמד טיבי:  במכבי בשנת 21' 134 אירועים, בחציון הראשון של 22' היו דיווחים על 212 מקרי אלימות, עלייה מובהקת וחדה במספר מקרי האלימות בקופה ב-2022

אחמד טיבי:       נשאלת השאלה האם הרשויות עושות מספיק כדי לגונן ולתת מעטפת הגנה לצוותים, שאני שב ומדגיש שעושים עבודה מצוינת תחת הנסיבות והתקופות הקשות – משרד הבריאות, המשרד לביטחון פנים

אוריאל בוסו: גם משרד המשפטים

אחמד טיבי: גם משרד המשפטים, בהחלט, יש גם הצעות חוק בכנסת שלא התקדמו

אוריאל בוסו: הנושא של קנס מנהלי נמצא על שולחנן, ואגב, ראינו שקנסות מנהליות בקורונה זה משהו שקצת נתן הרתעה ואנחנו נרצה לשמוע תשובות ממשרד המשפטים גם בנושא הזה

אחמד טיבי: תקציב לקמפיין הסברה למשל שצריך בשתי השפות, בערבית ובעברית, ומשאבים לטיפול טוב יותר בצוותים הרפואיים, שכבר חוו מקרי אלימות

אחמד טיבי:  חשוב לשוב ולהדגיש שהכנסת חייבת להיות כלי בידי הגופים האלה כדי לתת את מעטפת ההגנה הטובה ביותר לצוותים שעושים עבודה מצוינת

אחמד טיבי:  תודה רבה מכובדי היושב-ראש, ושוב אני שמח לראות את המנכ"ל הזה כאן

אוריאל בוסו: תודה רבה לחבר הכנסת אחמד טיבי שהציע הצעה בנושא, וכמו שאמרת, אנחנו כמובן נשתדל לקבל תשובות אופרטיביות מעשיות כרגע, ובהמשך כדי לדעת איך הדברים ייושמו

אוריאל בוסו:       חברת הכנסת אימאן ח'טיב יאסין, בבקשה

אימאן ח'טיב יאסין: בוקר טוב לכולם, ברוך הבא כבוד המנכ"ל, תודה רבה יושב-הראש, הוועדה הזאת באמת עוסקת במהות של הדברים

אימאן ח'טיב יאסין:  אתמול גם התקיים כאן דיון מאוד חשוב בנושא של השדות הקליניים והרפואיים, והיום לא פחות חשוב, הנושא של הפגיעה בצוותים הרפואיים, הצוותים הרפואיים שעושים עבודה של הצלת חיים ממשית בכל יום ביומו

אימאן ח'טיב יאסין:  אני חושבת שצריך לשים על השולחן שני דברים עיקריים: הראשון, להרחיב את הקיים לכיוון של המרכזים הקהילתיים, במיוחד הגדולים

אימאן ח'טיב יאסין:  אנחנו עדים לעשרות, אם לא מאות, מקרי אלימות שקורים כל שנה במרכזים הקהילתיים; ובנוסף, צריך ללכת לכיוון של חקיקה והסדרת הנושא והחמרת הענישה

אימאן ח'טיב יאסין:       אבל – ופה יש אבל אחד גדול – לפני שאנחנו הולכים להחמרת ענישה, אני חושבת שמן הראוי גם לתת את הצד הטיפולי, הרגשי, הנפשי לאותן משפחות, שמתפרצות בתוך בתי החולים

אימאן ח'טיב יאסין:  הרי בסופו של יום לא מגיע איש מהרחוב ומתפרץ על הצוותים הרפואיים

אימאן ח'טיב יאסין:  לרוב אלה אנשים שנמצאים בתוך המערכת מאושפזים או באים לקבל טיפול, ומתוך מצוקה מאוד קשה, לא משנה מה הסיבות לה, וזה גם לא מצדיק אלימות, אבל גם צריך לשים לב לצד הזה ולתת גם תשובה לנושא הזה

אימאן ח'טיב יאסין:       אני חושבת שנכון אנחנו כאן בהגנה על הצוותים הרפואיים שהיא חשובה ונדרשת, ואני גם יזמתי דיון בנושא הזה יותר מפעם, אבל גם צריך לשים לב לשורשים של הבעיה, למה אנשים מתפרצים בבתי החולים או בקופות החולים – כי הם במצוקה רגשית או נפשית, או שלא יכולים יותר מרוב סבל וכאב, או בגלל טראומה שקורית במשפחה ומישהו נפטר והם מתפרצים בגלל שהם לא יכולים לקבל את הטראומה באותו רגע, וזה אומר דרשני

אימאן ח'טיב יאסין:  משרד הבריאות הוא הגוף המקצועי, שיכול לתת את התמונה הרחבה וגם את התשובה הרחבה הכוללת לכלל הבעיה

אימאן ח'טיב יאסין:  הייתי מאוד רוצה להישאר עד הסוף, אבל יש יום שיזמתי בנושא המטפלות שהתחיל כבר בתשע וחצי ואני חייבת לצאת, אבל אני אשמח לכל עזרה, ומה שאפשר אנחנו כאן

אימאן ח'טיב יאסין:  תודה

אוריאל בוסו: תודה רבה לחברת הכנסת אימאן ח'טיב יאסין, אכן שמעתי את הזעקה שלך במליאה גם כשדיברת בנושא הזה

אוריאל בוסו:       נעם גרינברג ממרכז המחקר והמידע של הכנסת, ברשותכם כאן מצגת

נעם גרינברג: תודה רבה, אדוני יושב-הראש, שמי נעם גרינברג ואני חוקר במרכז המידע והמחקר של הכנסת

נעם גרינברג:  התבקשנו לבדוק את היישום של דוח ועדת שר הבריאות למיגור האלימות כלפי צוותים רפואיים ומנהליים במערכת הבריאות בראשות פרופ' שלמה מור-יוסף

נעם גרינברג:  כותרת הדוח "אלימות פוגעת בכולנו", והמנכ"ל התייחס לוועדה הזאת מקודם, שאכן היא הוקמה באפריל 2017 אחרי הרצח של האחות טובה קררו זיכרונה לברכה

נעם גרינברג:       הוועדה הגישה את המלצותיה בדוח בדצמבר באותה שנה, והדוח כולל כ-60 המלצות בשישה תחומים, ביניהם אבטחה, אכיפת החוק, וכמובן המלצות לארגוני הבריאות

נעם גרינברג:  אחרי כחמש שנים מהגשת הדוח, ניתן להעריך כי כרבע מההמלצות הדוח יושמו באופן מלא, כרגע מהן יושמו באופן חלקי וכמחצית מהן לא יושמו

נעם גרינברג:       כשבאנו לחקור את הנושא, השאלה הראשונה שעלתה בפנינו היא מה מספר מקרי האלימות במערכת הבריאות

נעם גרינברג:  הוועדה של פרופ' מור-יוסף המליצה על הקמת מערכת דיווח, שתהיה פתוחה לכל מערכת הבריאות, אבל זו לא יושמה, ולכן לא ניתן לתת תשובה מלאה על השאלה ששאלנו קודם

נעם גרינברג:  כיום ישנה מערכת דיווח, שהיא מיושנת לדברי המשרד עצמו, שמחוברים אליה רק בתי החולים הממשלתיים, אבל קופות החולים ורוב בתי החולים אינם מחוברים למערכת הזאת

נעם גרינברג:  עם זאת, יש לציין ששלוש קופות החולים ציינו בפנינו, שהן כן מעבירות מידע למשרד

טטיאנה (טניה) מזרסקי: הפניות והדיווחים מועברים למשרד הבריאות ונרשמים ומרוכזים באיזשהו מקום? ידוע לכם?     

נעם גרינברג: אפשר לשאול את המשרד, אנחנו לא יודעים

אוריאל בוסו: זאת אומרת שהמקרים הרבים שמוצגים בפנינו, אלו המקרים התקשורתיים לכאורה והמדווחים, והמערכת לא יושמה, אז אנחנו בכלל לא יודעים על הרבה מקרים, לפחות לפי מה שנמצא כאן בתחילת המצגת, לא הוקמה מערכת דיווח

סימן טוב: כמו שאמרנו, אנחנו נתחיל לפעול במשרד, ויכול לפרט על זה אחר כך יורם

אוריאל בוסו: מה שאמרתם על כוכבית 5400

סימן טוב: כן, גם המוקד וגם דסק לניהול תלונות שגם יאסוף, והדברים האלה יתחילו לעבוד

אוריאל בוסו: אוקי, מצוין

נעם גרינברג: רק נציין שוב, שכרגע מחוברים אל המערכת בתי החולים הממשלתיים, כלומר של משרד הבריאות, אבל לא בתי החולים האחרים

נעם גרינברג:  נדגיש שמשרד הבריאות כן אמר לנו, שיש בתכנית העבודה לפתח מערכת נוספת, ואני מניח שהגורמים המקצועיים יפרטו על זה בהמשך

נעם גרינברג:       רק נציין שלפי הנתונים שקיבלנו, ב-2021 אנחנו יודעים להצביע על כ-2,500 מקרי אלימות, ביניהם כ-650, כלומר 26%, הם מקרים של אלימות פיסית

נעם גרינברג:  נציין שהנתונים האלה כוללים רק את בתי החולים הממשלתיים ונתונים מכללית, מאוחדת ומכבי

נעם גרינברג:  הנתונים האלה כמובן חלקיים, כי הם לא כוללים את לאומית ולא כוללים את בתי החולים הלא ממשלתיים, שהם אינם בבעלות בתי החולים

נעם גרינברג:       בנוסף נציין שיש תופעה של תת-דיווח, כלומר: הימנעות של נפגעים מדיווח על מקרי האלימות שקרו להם

נעם גרינברג:  בנוסף לכך, נציין שפחות מחמישית מהמקרים מדווחים למשטרה להמשך טיפול של גורמי אכיפת החוק

עדי בירון: זאת אומרת שהמספרים שאתה אומר זה שתי תקיפות ביום, 600 ומשהו בשנה, ותת דיווח

נעם גרינברג: כן, משהו כזה

אוריאל בוסו: מי דיבר?     

עדי בירון: ד"ר עדי בירון, גם אני חטפתי

וליד אל-הואשלה: יש לי שאלה, למה רק חמישית מהמקרים כן מגיעים למשטרה? איפה השאר?     

שאול סקיף: בעיקר מפחדים להתלונן, הצוותים לא מוכנים ללכת הלאה עד הסוף ולעמוד מול כל הגורמים

שאול סקיף:  הבעיה היא תמיד, שאנחנו מגיעים למצב שצריך להתלונן ולגשת למשטרה, ואחר כך אתה עומד באיומים – מה יקרה לי? מול מי אני עומד? מי יגן עלי כשאני יוצא הביתה? מי יגן עלי בכלל בסביבה? בדרך כלל אנשים עובדים בסביבה שלהם, ואלה אותם אנשים שנמצאים בסביבה ומטופלים, ואנשים מפחדים, אנשים אפילו לא רוצים להתראיין

וליד אל-הואשלה: אנחנו מדברים על 100 תלונות בסך הכול?     

לימור סון הר-מלך: זה לא מפתיע שאנשים לא מדווחים, כי מחצית מהתיקים שנפתחו בין השנים 2018 ל-2021 נסגרו, מחצית

לימור סון הר-מלך:  רק 45% מהתיקים שנפתחו בשנים האלה הוגש כתב אישום, וב-72 מהתיקים שבהם ניתן פסק דין נעשה הסדר טיעון בכ-64%, אתם מבינים? זה אומר שמי שבסוף נענש על מה שהוא עשה – זה בלתי נתפס, אז למה להתלונן?      

עדי בירון: אני עשיתי את החישוב, זה 1

עדי בירון: 8%

אוריאל בוסו: זה משתלב עם מה שנאמר כאן

לימור סון הר-מלך: בדיוק

אוריאל בוסו: יש הרתעה, והתרעה בעיקר, גם מה ייצא לי מזה בסוף? חלק ממה שדיברנו, וזה יהיה גם חלק מההמלצות ואנחנו נשאל שאלות גם את המשרד לביטחון לאומי והוא יענה לנו, וגם משרד המשפטים בנושא של החמרת הענישה והקנסות המנהליות, שאם אדם יחליט שהוא הולך על זה, הוא יידע שיש לזה – ברשותכם, ננסה לעבור על המצגת עד הסוף ואחר כך נעשה סדר עדיפויות

אוריאל בוסו:  יש כאן רבים שהגיעו מהרבה מקומות בארץ, מהדרום הרחוק, מהצפון עד אילת

משה-זאב פלדמן: אם עוסקים בנתונים, יש עוד תקלה מאוד חשובה

משה-זאב פלדמן:  כשאתה פונה לפרקליטות ולמשטרה ומבקש נתונים על הנושא הזה, קשה להם, כי אין סימון ייחודי לתלונות שנעשו במערכת הבריאות, ולכן כל הנתונים שמוזכרים הם קצת על יד, כי באמת אין נתוני אמת

לימור סון הר-מלך: אלה המדווחים

נעם גרינברג: ועדת מור-יוסף הכירה בכך שמשרד הבריאות הוא הגורם המוביל בהתמודדות עם האלימות נגד צוותים רפואיים

נעם גרינברג:  היא הגישה לו מספר המלצות, חלקן יושמה במלואן, כגון פרסום חוזר מנכ"ל בנושא בפברואר 2020, וכן הקמת ועדה עליונה לטיפול בנושא האלימות ב-2019, והוועדה הזאת חידשה את פעולתה אחרי הקורונה ב-2022 בראשות המשנה למנכ"ל משרד הבריאות

נעם גרינברג:  והמנדט של הועדה הזאת ליישם את ההמלצות של ועדת מור-יוסף עם התאמות שמחויבות מציאות

נעם גרינברג:  היו גם המלצות שלא יושמו, למשל תקציב הביצוע של כל ההמלצות על ידי מערכת הבריאות, קידום הדרכות לכל הצוותים הרפואיים בנושא התמודדות עם אלימות ופרסום דוח שנתי עם נתונים על אלימות וצעדי מדיניות שננקטו

נעם גרינברג:       נתייחס לעניין שציין פרופ' פלדמן, כי לצד התפקיד של משרד הבריאות, ועדת מור-יוסף הכירה בחשיבות של אכיפת החוק

נעם גרינברג:  בהמשך לכך, היא המליצה על סיווג תיקי אלימות נגד צוותים רפואיים, וההמלצה הזאת לא יושמה, זאת אומרת שלא ניתן לדעת על ממדי אכיפת החוק בנוגע לאלימות

נעם גרינברג:       לצורך כתיבת המסמך, ביקשנו נתונים על תיקים שנפתחו בשנים 2018 עד 2021 בנוגע לתקיפת עובדי ציבור במוסד רפואי, ולפי הנתונים שקיבלנו, נפתחו מסיבה זאת 433 תיקים נגד 488 חשודים, מתוכם 5% בתהליכים, 50% מהם אכן נסגרו, רובם מחוסר ראיות, או שהנסיבות לא מתאימות לפתיחת חקירה או להעמדה לדין, והוגשו כתבי אישום ב-45% מהמקרים האלה

נעם גרינברג:  מתוך המקרים שהוגשו בהם כתבי אישום, 30% עדיין בתהליכים, 33% מהם נסגרו, רובם בהסדר מותנה עם הנאשם, וב-37% ניתן פסק דין

נעם גרינברג:       פסקי דין ניתנו בעניינם של 87 נאשמים; מתוכם 76 הורשעו, ומתוכם 39 שהם 51% מהמורשעים קיבלו עונש מאסר

נעם גרינברג:  נציין ש-87% מאלה שקיבלו עונש מאסר, קיבלו עונשים של עד תשעה חודשי מאסר

נעם גרינברג:  זה חשוב, כי קיימת אפשרות להמיר עונש מאסר של עד תשעה חודשים בעבודות שירות, אבל אנחנו לא יודעים עד כמה הפרקטיקה הזאת יושמה בתיקים האלה

נעם גרינברג:       היו גם המלצות בנושא הגברת האכיפה שדנו במסגרת המסמך בעניין מאבטחים במערכת הבריאות

נעם גרינברג:  בנוסף על עניין הסמכויות של המאבטחים, בעיקר במסגרות הלא ממשלתיות, דנו בקשיים בגיוס, כפי שמנכ"ל משרד הבריאות ציין, במיוחד לאור פערי שכר בין המערכת הממשלתית למגזר הפרטי, וכן דנו בעניין של המלצה של ועדת מור-יוסף להחשיב את האבטחה במערכת הבריאות לעבודה מועדפת

נעם גרינברג:  דנו בוועדה הזאת מקודם, אבל ההמלצה הזאת לא יושמה מכמה סיבות, מתוכן ההתנגדות של משרד האוצר

נעם גרינברג:       בנוגע להצבת שוטרים בבתי חולים, זה נושא שקדם גם את הוועדה של פרופ' מור-יוסף

נעם גרינברג:  בעקבות החלטת ממשלה ב-2013, הוצבו שוטרים בשישה בתי חולים ממשלתיים

נעם גרינברג:  על אף החלטת הממשלה ב-2017 להגיע ליעד של 15 בתי חולים ממשלתיים ולא ממשלתיים, פריסת השוטרים הורחבה רק לשני בתי חולים ממשלתיים נוספים

נעם גרינברג:  נציין שבמאי האחרון התקבלה החלטת הממשלה האחרונה להרחיב את הפריסה ל-28 בתי חולים ממשלתיים ולא ממשלתיים

נעם גרינברג:  היעד ליישום הוא סוף רבעון ראשון 2023, כלומר עוד חודשיים, והבנו ממנכ"ל משרד הבריאות, שכבר קיימות נקודות שיטור ב-23 מתוך בתי החולים האלה

נעם גרינברג:  אני מניח שגם הגורמים האחרים שפה יתייחסו לביצוע בהמשך הדיון

נעם גרינברג:       גם פה היו המלצות של ועדת מור-יוסף, חלקן יושמו כפי שמנכ"ל משרד הבריאות ציין

נעם גרינברג:  ישנה אפשרות להגיש תלונה ראשונית בתוך מוסד רפואי ובשם המוסד הרפואי, אבל היו גם המלצות שלא יושמו, כמו החמרת ענישה שנידונה פה בוועדה, וכן עניינים של שיתוף פעולה בין המשטרה לבין מערכת הבריאות, כגון גיבוש נוהל משותף למשטרה ולמערכת הבריאות וקביעת זמן מקסימלי להגעת שוטרים לזירת האירוע

נעם גרינברג:       לסיכום הדברים, אציין כי משרד הבריאות ציין בפנינו, שהסיבה העיקרית לחוסר ביישום המלצות הדוח היא היעדר תקציב ייעודי

נעם גרינברג:  לפי המשרד יישום מלא של כל ההמלצות דורש כ-200 מיליון שקל

נעם גרינברג:  התקציב היחיד שהוקצה הוא 19 מיליון שקל במסגרת הצבת השוטרים בבתי החולים, כלומר במסגרת ההחלטה האחרונה של הממשלה

נעם גרינברג:  הצבענו מקודם על היעדר נתונים

נעם גרינברג:  זה לא מאפשר לנו לתת תמונת מצב של התופעה, אבל גם לא נותן לנו אפשרות לעמוד על היעילות של הצעדים שננקטו או שיינקטו בעתיד

נעם גרינברג:       לבסוף, משרד הבריאות ביקש להבהיר בתגובה אלינו, שלא ניתן להתייחס לאלימות במערכת הבריאות במנותק מהאלימות בחברה הישראלית באופן כללי

נעם גרינברג:  לצד זאת, ועדת מור-יוסף בעצמה סברה שפתרון הבעיה מחייב התייחסות לאתגרי מערכת הבריאות, בהם המחסור בכוח אדם והתאמת המבנים לנפח הפעילות שקיימת במערכת

אוריאל בוסו: תודה רבה על העבודה הנפלאה והיסודית

אוריאל בוסו:  אני חושב שאחרי המצגת אנחנו קצת יותר מודאגים, מודאגים קודם כל מהיעדר יישומי החלטות והמלצות ועדה

אוריאל בוסו:  חלק מהדברים בהחלט יכולים להיות מיושמים, אנחנו רואים במספרים שנקטתם כאן, נשאלו כאן שאלות למה רק מספר כזה מגיע למשטרה, כשאתה רואה את הדילול בדרך בין המורשעים לבין הסדרי הטיעון לבין הגשת כתבי האישום לבין מי שמורשע ובסוף יושב מאחורי סורג ובריח, אתה מבין לאן זה מגיע ואלה דברים שצריכים להשתנות

ציון חגי: ראשית אני להודות לך חבר הכנסת אוריאל בוסו על היוזמה להביא דיון כזה חשוב לוועדת הבריאות

ציון חגי:  אנחנו למודי ניסיון בהופעות בוועדות הבריאות במהלך כל השנים האחרונות, ולצערי אנחנו לא רק שלא רואים שיפור או ירידה באלימות כנגד צוותי רפואה, ההפך הוא הנכון, אנחנו רואים רק עלייה

ציון חגי:  אני מאוד מוטרד מהסיטואציה בה אנחנו נמצאים, משום שצוותי הרפואה באירועים האלימים האלה – נגרם להם נזק נפשי, ולא רק נזק נפשי, גם שחיקה, וישנם הרבה צוותים, גם אחיות וגם רופאים וגם עובדי מנהל ומשק, שמרגישים שזה מסוכן לעבוד היום במערכת הבריאות

ציון חגי:       לכן אנחנו חייבים לפעול ומהר בסוגיה הזאת

ציון חגי:  גם ככה כולנו יודעים, שיש מחסור משמעותי ברופאים במדינת ישראל

ציון חגי:  המחסור הזה יגיע לשיאו כבר בעוד שלוש שנים, ואז יהיה לנו מחסור – בצפון הארץ יהיו פחות רופאים שיגיעו לצפון ב-40%, ולדרום מדינת ישראל פחות 28%

ציון חגי:  זאת אומרת, כדי לשמר צוותי רפואה, אנחנו חייבים לפעול מהר וחייבת להיות הרתעה

ציון חגי:  הרתעה זה נוכחות של תחנות שיטור 24 שעות שבעה ימים

ציון חגי:  נכון שקיבלנו 28 תחנות שיטור, אבל לצערנו זה טרם אויש בחלק לא קטן מהמקרים, וברוב המקרים זאת משמרת אחת

ציון חגי:  אנחנו בהחלט דורשים שלוש משמרות, ומהאירוע שהיה בסורוקה דרך אגב, אנחנו ראינו את הפעולה של השוטרים, ואני חייב לציין את זה לשבח, תוך דקות הגיעו לאירוע במחלקת ילדים והצילו את הרופא שלנו שנמצא ויושב כאן אתנו

ציון חגי:       אני אומר לכם שתחנת השיטור סייעה והשוטר הגיע תוך דקות

ציון חגי:  חלק מההרתעה זה הנוכחות של השוטר ונוכחות של אנשי אבטחה

ציון חגי:  ככל שיהיו יותר אנשי אבטחה, שהיום אין לנו אותם, ואין לנו אותם לא בגלל שאין תקנים, אלא בגלל שלא מגיעים למקצוע הזה, לא מגיעים לבוא ולעסוק במקצוע, הן בגלל שכר, הן בגלל אלימות, והן בגלל העובדה שאין להם מענק

ציון חגי:  מחובתנו להכיר באנשי האבטחה כמקצוע מועדף

ציון חגי:  לא יעלה על הדעת שנושאים כמו תדלוק או שטיפת רכב מזכים במענק, ואנשי אבטחה במערכת הבריאות לא מזכים במענק, זה משהו שהוא חלם מבחינתי, הוא משהו שהוא בלתי אפשרי לקבל אותו, ואנחנו חייבים לפעול שתחנות השיטור ייכנסו גם לבתי חולים פסיכיאטריים, גם שם יש אלימות, וזה טרם בוצע, ואנחנו דורשים את זה 24 שעות שבעה ימים

ציון חגי:       חייבים ללכת לכיוון של קנסות מנהליים במקרים של אלימות

ציון חגי:  הענישה חייבת להיות מהירה, השיפוט חייב להיות מהיר והחמרת הענישה

ציון חגי:  ברגע שאנשים יקבלו קנס מנהלי מידי על ידי שוטר שנמצא במקום, או תינתן סמכות לאיש הביטחון שנמצא במקום, אנחנו מאמינים שהמצב הזה ישתפר

ציון חגי:  אני לא רוצה למנות פה את כל הדברים שמנכ"ל משרד הבריאות כבר מנה, אנחנו בקשר אתו, אנחנו עובדים מול, ואנחנו מסכימים שצריך ליישם את כל האמצעים שדיברנו עליהם

ציון חגי:  אבל חייבים לראות פה מעשים בשטח – הכנסת תקציבים, הכנסת כוח אדם

ציון חגי:  הדבר המידי שצריך לעשות אותו זה להכניס אנשי ביטחון לכל בתי החולים ולקהילה

ציון חגי:  כמו ששמענו פה, כ-60% ממקרי האלימות מתרחשים בקהילה, ושם יש מחסור משמעותי ברופאים, ורופאים מרגישים בבוקר שאין להם חשק להגיע למרפאה

ציון חגי:  מתקשרים אלי רופאים ואומרים לי: תקשיב, לי נמאס להגיע, בכל יום יש צעקות

ציון חגי:  זאת לא רק אלימות פיסית, גם הצעקות משתקות אותך

ציון חגי:  לכן אנחנו צריכים לעשות סדר במדינת ישראל

ציון חגי:  המשילות חייבת להיכנס למרחב העבודה של הרופא ושל האחות

ציון חגי:  תודה רבה

אוריאל בוסו: תודה רבה לפרופ' ציון חגי

אוריאל בוסו:       חבר הכנסת חבר הוועדה ד"ר יאסר חוגיראת, בבקשה

יאסר חוג'יראת: בוקר טוב לכולם, ועדת הבריאות זאת ועדה חדשה, פעם ראשונה היא ועדה עצמאית

יאסר חוג'יראת:  לכן אנחנו עם יושב-ראש הוועדה נהיה אוזן קשבת לכל מה שמתרחש בכל מערכת הבריאות, ואני מקווה ביחד לקדם דברים לטובת מערכת הבריאות

יאסר חוג'יראת:       אני אדבר קצת על נושא האלימות

יאסר חוג'יראת:  אם נעשה קצת זום אאוט, נכון שאנחנו מדברים ספציפית על אלימות נגד צוות רפואי

יאסר חוג'יראת:  אני גם בעברי הייתי חלק מהצוות הרפואי, הפארה-רפואיים, אבל אם נעשה זום אאוט קצת, נראה שיש לנו חברה אלימות

יאסר חוג'יראת:  מגפת הקורונה התפרצה במרץ 2020 ואנחנו לקראת 23' ורואים שיש ירידה ואולי מצליחים להתגבר גם על המגיפה הזאת

יאסר חוג'יראת:  אבל לצערנו בארץ יש מגיפה שהתפרצה קצת לפני אולי, שנקראת מגפת האלימות

יאסר חוג'יראת:  לצערי מגפת האלימות קיימת כמעט בכל תחומי החיים בארץ – גם מערכת החינוך סובלת מאלימות, גם השלטון המקומי והמועצות המקומיות והפקידים שם סובלים מאלימות, וגם זה הגיע לצוותים הרפואיים ולמערכת הבריאות

יאסר חוג'יראת:  תמיד אנחנו אומרים שהרופאים והאחיות הם המלאכים שבאו לעזור לאנשים

יאסר חוג'יראת:       צר לנו שזה קורה, שאנשים ואזרחים תוקפים צוותים רפואיים

יאסר חוג'יראת:  המצב הזה של אלימות נגד צוותים רפואיים שעושים עבודה נהדרת, כורעים תחת הנטל והעומס

יאסר חוג'יראת:  כפי שהוזכר כאן, יש מחסור בכוח אדם, גם ברופאים וגם בצוותים אחרים, ובכל זאת הם תמיד עושים את העבודה בצורה הכי טובה, הם תמיד באים לקראת ומחייכים למטופלים, למרות כל העומס

יאסר חוג'יראת:       היתה ועדה, יש דוח, יש הצעות לטיפול ולמיגור האלימות בקרב הצוותים של בתי החולים וגם בקהילה

יאסר חוג'יראת:  צריך לקחת בחשבון שבקהילה ובמרפאות בקהילה האלימות יותר גבוהה

יאסר חוג'יראת:  אני גם בטוח שמקרי האלימות הם אולי פי שניים ממה שמדווח

יאסר חוג'יראת:       אם נלך לחברה הערבית ואדבר על החברה הערבית, גם אם קורים שם מקרי האלימות, מנסים לפתור אותם לפני שזה מגיע למשטרה

יאסר חוג'יראת:  הרבה מקרי אלימות פותרים בצורה כזאת

יאסר חוג'יראת:  מה שנאמר כאן גם זה שהרבה מקרי אלימות נגד צוות רפואי גם לא מגיעים למשטרה

יאסר חוג'יראת:  הצוות הרפואי לא מתלונן, כי הם גם מפחדים

יאסר חוג'יראת:  הם מפחדים שאם יתלוננו, מה יקרה אחר כך, מי יגן עליהם, כי הם עדיין לא בטוחים בהגנה עליהם

יאסר חוג'יראת:  לכן תפקידנו בוועדת הבריאות לבקר את הממשלה ולבקש גם מהממשלה וגם ממשרד הבריאות לעשות את העבודה המוטלת עליהם

יאסר חוג'יראת:       כל מה שנאמר כאן לגבי אבטחה, עושים שתי משמרות וזהו

יאסר חוג'יראת:  אם בית החולים עובד 24/7, תהיה כל הזמן אלימות, למה ששוטר ילך הביתה בשמונה? צריכה להיות אבטחה 24/7, צריכה להיות אבטחה בכל המרפאות, גם בקהילה

יאסר חוג'יראת:  חוץ מאבטחה, צריכים להיות הרתעה ועונשים נגד האלימים

יאסר חוג'יראת:  אדם אלים – אני לא נותן לו שום תירוץ למה הוא עשה את זה

יאסר חוג'יראת:  אנחנו מגנים את האלימות, אדם אלים הוא אלים

יאסר חוג'יראת:  אם הוא אלים בבית החולים ובמערכת החינוך, הוא גם אלים לדעתי בבית

יאסר חוג'יראת:       לכן תפקידנו להרתיע את אותם אנשים אלימים

יאסר חוג'יראת:  צריך לשנות, אולי לתקן, חלק מחוק העונשין

יאסר חוג'יראת:  אני מבקש כאן מכבוד יושב-ראש הוועדה – יש לי הצעת חוק לתיקון החמרת הענישה בשל תקיפת צוות רפואי

יאסר חוג'יראת:  אני מקווה שהוועדה תאמץ את זה ותקדם את זה ביחד

יאסר חוג'יראת:  אנחנו נבקר, אני מבטיח לכם יחד עם כבוד יושב-ראש ועם חברי הוועדה, ונעקוב אחרי כל הטיפול והתכניות למיגור האלימות בצוותים הרפואיים, גם בקהילה וגם בבתי החולים

יאסר חוג'יראת:  תודה

אוריאל בוסו: תודה רבה

אוריאל בוסו:       מנכ"ל קופת חולים כללית, שהוא למעשה גם בצד של הקהילה וגם בתי החולים, ברשותך

אלי כהן: תודה רבה

אלי כהן:  אני גם מבקש לפתוח בתודה ליושב-ראש הוועדה על כינוס של הוועדה ועל הבחירה של הנושא הזה לדיון, זו ליבת המערכת

אלי כהן:  אני רוצה להודות גם לחברי הכנסת, שטרחו והגיעו לנושא הזה

אלי כהן:       אני רוצה לאחל לכם הצלחה במשימה ובשליחות להבטיח מערכת בריאות איכותית לתושבי ישראל

אלי כהן:  ועדת הבריאות חשובה, ויעיד ד"ר טיבי ששנים אנחנו עוסקים בנושא הזה

אחמד טיבי: נכון

אלי כהן: אני נמצא פה לא לבד, נמצא אתי פה יושב-ראש הוועד וגם פרופ' חגי

אלי כהן:  אנחנו מגיעים פה כגוף אחד, אין פה הנהלה ואין פה ועדים, יש פה ארגון שמורכב מ-50,000 עובדים, שמצפים מאתנו להיות הפה שלהם ולהשמיע את זעקתם על זה שהם חווים גילויים של אלימות כמעט בכל יום מצד מטופלים ומלווים

אלי כהן:  האירוע שהזכרת, יושב-ראש הוועדה, בנהריה הסתיים בשליפת סכין כלפי עובד מערכת הבריאות, ובאותו יום היה גם אירוע באילת, אני לא אעבור על כל האירועים

אלי כהן:       אני מדבר כמנהל הארגון, שבו עבדה האחות טובה קררו זיכרונה לברכה, צריך להזכיר את שמה

אלי כהן:  מטופל הצית אותה בעת שטיפלה בו במרפאה בחולון

אלי כהן:  הוא שפך עליה חומר דליק ושרף אותה למוות

אלי כהן:  חמש שנים חלפו והלב עדיין נשרף

אלי כהן:  בעקבות המקרה הזה הקימו את הוועדה, שהציגו את המסקנות שלה

אלי כהן:  זו לא ועדה שבאה לאוויר העולם סתם ככה, ועצוב לשמוע שבחלוף חמש שנים, 50% מהמסקנות לא יושמו

אלי כהן:  נעם עשה הנחה לשומעים, אבל אם הוא היה לוקח את השורה התחתונה של כמה מקרים בסוף נגמרו בהרשעה מתוך סך הכול המקרים, הייתם מגיעים לאחוזים ממש ממש בודדים

אלי כהן:       אני מדבר גם כמנהל הארגון שבו עובדת ד"ר אידית וייסבוך, שלפני כחצי שנה כמעט נרצחה במרפאה שלה בבאר יעקב

אלי כהן:  אחד המטופלים הלם בראשה שוב ושוב עם פטיש וגרם לה לקרע עמוק עד הגולגולת

אלי כהן:  עם שבעה תפרים בראש, היא חזרה לטפל בחולים, מבלי לדעת אם ומתי תגיע המכה הבאה

אלי כהן:  המקרה היה ביוני 22', עברו שבעה חודשים, התהליך המשפטי רק בתחילתו, ואני לא אדבר היום בשמו של פרופ' יריב רופא הילדים שנמצא מאחוריי, הוא ייטיב לתאר ממני

אלי כהן:  לי כאב הלב לשמוע בסוף השיחה אתו מדבר על הנפש שלו, אבל אני אשאיר לו לדבר על זה

אלי כהן:       מכובדי, לא קל להאזין לתיאור המקרים האלו, ופרופ' חגי ואני מדברים עם אנשי הצוות אחרי האירועים האלו, אבל קשה עוד יותר לעבוד במערכת שבה אתה חשוף יום יום, שעה שעה, לאלימות בלתי נתפסת ובלתי נסבלת

אלי כהן:  בכל שנה מתרחשים במערכת הבריאות אלפי אירועים של אלימות פיסית ומילולית

אלי כהן:  האלימות המילולית היא לא פחות קשה מהאלימות הפיסית

אלי כהן:  דרך אגב, הן בקהילה והן בבתי החולים נשאלה השאלה למה לא מגישים תלונות

אלי כהן:  בסוף כל שיחה אני מדבר עם העובד שלי, ואני אומר לו: תגיש תלונה, כדי שהמערכת תוכל לטפל, והוא אומר לי: אלי, אתה רציני? עכשיו אני צריך לצאת מהמשרד, ללכת למשטרה, אני יושב באותו מסדרון שבו ממתין גם התוקף, כי אני מגיש תלונה, עצרו אותו

אלי כהן:  אני לא רוצה לדבר על החוויה במסדרון, ובוא נניח שהעובד שלי הוא מאוד מאוד חזק והוא הגיש את התלונה

אלי כהן:  הוא רשם את התלונה והוא חזר למרפאה בקהילה, ואת מי הוא פוגש במרפאה? את אותו תוקף ששחררו אותו, הרי הוא גר בשכונה

אלי כהן:  אתם באמת מצפים שבמצב כזה יגישו תלונות? דרך אגב, חלק ניכר מהמקרים של התקיפה הם בחניה, כשהעובד יוצא לרכב

אלי כהן:  המצב הזה שהאנשים חשופים מדי רגע מול המתלוננים הוא בלתי נסבל

אלי כהן:       אני מבקש לומר בקול ברור, לאלימות אסור להתרגל ובאלימות מערכת הבריאות יש לטפל ביד קשה

אלי כהן:  כן, מערכת הבריאות היא שיקוף של ישראל היפה, האכפתית, החומלת, על עבודת הצוות המשותפת, אבל היא גם שיקוף של ישראל האלימה – גם בבתי הספר, גם בחברה, גם במעברי החציה

אלי כהן:       עובדות ועובדי מערכת הבריאות הם אנשים שבחרו בטיפול וברפואה כדרך חיים

אלי כהן:  זאת עבודה קשה ושוחקת

אלי כהן:  חברי הוועדה מוזמנים למחלקות הפנימיות, לראות את העומסים של אשפוזי החורף – אנחנו מתגעגעים למספרים של 100 – ובתוך העומס הזה של אנשים שעושים את העבודה שלהם מתוך שליחות אמיתית, בעומס רב, בתנאים לא פשוטים, מתוך רצון אמיתי להטיב עם בריאות, לא יעלה על הדעת שבתוך העומס הזה הם גם יחושו מאוימים

אלי כהן:       אני רוצה גם להתבטא בצורה מאוד ברורה

אלי כהן:  אנו יודעים היטב כי אנשים שמגיעים לקבל שירות רפואי נמצאים במצוקה כזאת או אחרת

אלי כהן:  הם כואבים, הם חוששים, הם לחוצים, הם מקבלים בשורות שהן לא הכי נעימות, אבל אין ולא תהיה שום סיבה שמצדיקה אלימות – לא המתנה ממושכת, לא קבלת בשורה מרה, לא אי הבנה

אלי כהן:  אין הצדקה

אלי כהן:  אין הצדקה

אלי כהן:  אקט אלימות הוא טראומטי – תפרים, שברים – אבל הנזק של הרופא שצריך לחזור למשמרת לילה או של המטפל שצריך לחזור למשמרת לילה ולהמשיך לטפל, פוגע גם בשאר החולים שלא היו חלק מהאירוע של האלימות

אלי כהן:  אסור להיות סלחניים כלפי מקרי אלימות

אלי כהן:  אני לא אחזור פה על החומר ששלחנו, על רצף הדברים שאנחנו עושים – מצלמות, מסכי מראה ועוד הרבה הרבה דברים אחרים

אלי כהן:  אני גם לא אחזור על כל ההמלצות של משרד הבריאות ושל ההסתדרות הרפואית, שאנחנו עומדים מאחוריהן

אלי כהן:  אני פה כדי להגיד רק מילה אחת – אנחנו צריכים להחמיר את הענישה

אלי כהן:  במקרים של אלימות של צוותים רפואיים, המטרה של ההחמרה של הענישה היא להרתיע את התוקף הבא

אלי כהן:  אנחנו קוראים כמובן ליישום מלא של המלצות הוועדה לפני האסון הבא, אבל בעיקר קוראים להחמרת הענישה

אלי כהן:  תודה ובהצלחה

אוריאל בוסו: תודה רבה

אוריאל בוסו:       אני מבקש גם משאר הדוברים לנסות לתמצת, כי אני רוצה שמרב הנוכחים והמוזמנים ידברו

אוריאל בוסו:  ניצב משנה אופיר בוקי, רמ"ח אבטחת משטרת ישראל במשרד לביטחון לאומי, בבקשה

אופיר בוקי: בוקר טוב, אדוני היושב-ראש

אופיר בוקי:  בראשית דבריי, אני רוצה להגיד לך תודה על ההזמנה לוועדה הזאת

אופיר בוקי:  זה אחד הנושאים היותר בוערים על השולחן שלי

אופיר בוקי:  אני בתפקידי ראש מחלקת אבטחה

אופיר בוקי:  בין יתר הגופים שאני אחראי עליהם זה גם כל הגופים הציבוריים, ביניהם גם בתי החולים

אופיר בוקי:       אני קראתי בעיון רב את ההמלצה של ועדת מור-יוסף

אופיר בוקי:  אני לא צריך 60 המלצות, אני יכול לתת פה עכשיו על השולחן שלוש המלצות, שאם אנחנו נטפל בשתיים מחר ובאחת ב-long run, אנחנו מצמצמים באופן דרמטי את אירועי האלימות בבתי החולים

אופיר בוקי:       ראשית, חשוב שנדע שמעל 50% מבתי החולים וקופות החולים לא נמצאים תחת החוק, כלומר הם לא נמצאים תחת האחריות של משטרת ישראל בהיבט של אבטחה

אופיר בוקי:  מי שנמצא תחת החוק, אני יודע מי המאבטח שם, אני יודע מה הרמה שלו, אני יודע מה השכר שלו

אוריאל בוסו: תסביר למה הם לא נמצאים

אופיר בוקי: כי זאת החלטה שלהם, בסוף זו החלטה שלהם אם להיכנס לחוק או לא להיכנס לחוק

אוריאל בוסו: מה זאת אומרת? אין איזה list כמו רישיון עסק? איזה חוק?     

אופיר בוקי: כל בתי החולים הפרטיים שאינם ממשלתיים החליטו לא להיכנס לחוק תחת הסדרת הביטחון, זה משהו שאנחנו מנסים לא מעט זמן – אגב, זה גם עלה בוועדת מור-יוסף וזה גם נמצא באחת ההמלצות של ועדת מור-יוסף, כולם חייבים להיכנס לחוק

משה-זאב פלדמן: תסביר למה הם לא נכנסים לחוק

אופיר בוקי: כי הם לא רוצים

משה-זאב פלדמן: אבל למה הם לא רוצים?     

אוריאל בוסו: אנחנו תיכף נשמע גם את יורם רובינשטיין, שהוא ראש אגף ביטחון בכיר במשרד הבריאות

אוריאל בוסו:  אני מגיע מהרשויות המקומיות, אחד לא מחליט שהוא מקבל רישיון עסק והשני לא

אוריאל בוסו:  צריך להיות בסוף תו תקן אחד לכלל הקופות, לכלל בתי החולים, למרפאות שיהיו תחת משרד הבריאות, ומי שלא נכנס לדבר הזה, אני לא מדבר מההיבט הרפואי והמקצועי, לפחות בהיבט הזה – זה דבר שצריך להשתנות

אמנון רובינשטיין: אני יכול להסביר מאיפה הפער נובע

אמנון רובינשטיין:  ישנם שני חוקים למעשה במדינת ישראל, שמסדירים את האבטחה ואת ההנחיה של האבטחה: אחד, חוק הסדרת הביטחון בגופים ציבוריים; והשני, חוק רישוי עסקים

אמנון רובינשטיין:  אלה שני החוקים שמאפשרים למעשה למשטרה לקבוע דרישות אבטחה מגופים שונים במדינת ישראל

אמנון רובינשטיין:  המצב הוא שבחוק הסדרת הביטחון, בתוספת השנייה לחוק, מנויים משרדי הממשלה

אמנון רובינשטיין:  כפועל יוצא, בתי חולים ממשלתיים, שהם חלק ממשרד הבריאות, כפופים לחוק ולהנחיית משטרת ישראל בנושא האבטחה הפיסית

אמנון רובינשטיין:  שאר מערכת הבריאות, למעשה לא כפופה לחוק הזה, לא מנויה בתוספת לחוק

אמנון רובינשטיין:  היא גם לא כלולה בחוק רישוי עסקים, מאחר והרישוי למוסדות רפואה ניתן על ידי משרד הבריאות, ככה שאין שום סמכות חוקית, יש פה לקונה חוקית למתן הגדרות והנחיות לנושא אבטחה, וזה הפער

אמנון רובינשטיין:  כפועל יוצא יש פה מספר דברים

מאיר כהן: בית חולים פרטי מקבל הוראות ברורות בנושא כיבוי?      

אמנון רובינשטיין: כן

מאיר כהן: בנושא נגישות?      

אמנון רובינשטיין: הוא מקבל הוראות, כן

מאיר כהן: בנושא ביוב? בנושא בריאות? למה הוא לא מקבל בנושא ביטחון?     

אמנון רובינשטיין: שוב, כי אין סמכות חוקית - - -     

מאיר כהן: לא כי אין סמכות, כי הוא מעדיף להערכתי בנושאים כלכליים - - -      

אופיר בוקי: זה בדיוק העניין, אתה צודק

מאיר כהן: חבר'ה, אבל אנחנו מצפים מכם שתשימו על השולחן בדיוק את הבעיה

מאיר כהן:  הוא לא רוצה ללכת למשטרה, במקום להביא מאבטח ל-24 שעות, הוא מביא מאבטח לשמונה שעות

מאיר כהן:  במקום ב-90 שקל, הוא יביא ב-45 שקלים

אוריאל בוסו: במקום ארבעה מאבטחים לפי התקן, הוא יביא אחד

אופיר בוקי: וזה בדיוק העניין

אוריאל בוסו: זאת נקודה שעלינו עליה כרגע, אנחנו נרשום אותה

אופיר בוקי: אגב, לפני כשמונה חודשים הוזמנתי לכנס, שכל הגופים שאינם מונחים הזמינו אותי

אופיר בוקי:  שמחתי מאוד להגיע, בגלל הסוגיה שאתם דנים בה היום

אופיר בוקי:  כל המנב"טים, כל עולם האבטחה שהיה שם, מאוד רצו שננחה אותם, כדי לקבל את החסות של משטרת ישראל

אופיר בוקי:  זה שינוי דרמטי בהיבטי האבטחה בבתי חולים ובקופות חולים

מאיר כהן: צריך לזכור שהאלימות לא פוסחת על הממשלתיים

אופיר בוקי: בוודאי שלא, בוודאי שלא

מאיר כהן: שם זה עיקר העניין, כלומר זו סוגיה שכדאי להאיר אותה, אבל אסור לדיון שילך אליה

אוריאל בוסו: אני לא יודע למה צריך חוק, למה הכוונה? שר הבריאות ומנכ"ל משרד הבריאות מוציא צו לכולם בתקנה: אם אתה רוצה להיות תחת חסותי בהיבט הרפואי, אתה תהיה תחת חסותי בכל ההיבטים הללו, בין היתר בנושא האבטחה

אוריאל בוסו:  נקודה חשובה מאוד

אופיר בוקי: היה חשוב לי מאוד להגיד את הדבר הזה

אופיר בוקי:       דבר שני, אני לא אפרט פה, כי זה ל-long run, אבטחה כעבודה מועדפת עלתה פה

טטיאנה (טניה) מזרסקי: אני הגשתי הצעת חוק בנושא

אוריאל בוסו: מאיר, אתם סירבתם בקדנציה הקודמת קצת לנושא של עבודה מועדפת

אוריאל בוסו:  משרד העבודה והרווחה סירב

מאיר כהן: לא סירב, הוא ביקש לעשות הסדרה, כי הגיעו בערך 80 בקשות של אבטחה, לא רק בתי ספר, לא רק בתי חולים, ואנחנו אמרנו שאנחנו ניתן עדיפות לבתי החולים ולמוסדות רפואיים

מאיר כהן:  שר העבודה החדש יואב בן צור, ההמלצה מונחת בפניו

מאיר כהן:  אני חושב שצריך לפתוח את לוח 9 של הביטוח הלאומי

אוריאל בוסו: אומרת היועצת המשפטית, שרציתם את זה לא דרך חוק

מאיר כהן: לא צריך לעשות חוק, יש שר שפותח את הלוח, מאשר את זה במועצה, וזה קורה

אוריאל בוסו: טוב, הלאה בבקשה

אופיר בוקי: דבר שלישי ואחרון, בשנה וחצי האחרונות אני מתעסק בכל מה שקשור לגבי שינוי שיטת האבטחה

אופיר בוקי:  יש חוסר של מאבטחים, זאת מציאות קיימת שקיימת בכל הגופים

אופיר בוקי:  אגב, גם בגופים היותר מעניינים לצורך העניין, שמשלמים לא מעט, קיים חוסר של מאבטחים, ואנחנו ניצחנו את השיטה, מצאנו פתרון

אופיר בוקי:  בלא מעט מקומות עברנו לאבטחה, אני קוראת לה טריטוריה ביטחונית, אני שמעתי פה את הסוגיה פה אבטחה מדלגת, כל קופות החולים בכל היישובים חייבות להיצמד לשיטה שלנו

אופיר בוקי:  יצאנו לפיילוט ברשתות מזון

אופיר בוקי:  26 ערים, מעל 100 רשתות קמעונאיות, שבהן אנחנו מתעסקים באבטחה מדלגת, ממקום למקום קופץ מאבטח או שניים באופנוע

אופיר בוקי:  זמן הגעה בין 40 שניות לשלוש דקות במקסימום, שבע דקות אם יורד גשם ומזג אוויר סוער

אופיר בוקי:  זאת שיטת אבטחה, שחייבים לעבור אליה

אופיר בוקי:  אי אפשר יותר להישאר עם המאבטח הבודד הזה שנמצא בבנק, במוסד חינוכי או ברשת מזון, או לצורך העניין בבית חולים

אופיר בוקי:  זה מבחינתנו אחד הפיילוטים שאנחנו רוצים להריץ גם לגבי קופות חולים שאינן מונחות, שיהיו כמובן תחת האחריות שלי

אוריאל בוסו: תודה רבה

מאיר כהן: אני מכיר את השיטה הזאת

אוריאל בוסו: מאיר, אני רוצה להגיד משהו בנושא הזה

אוריאל בוסו:  לפני שהגעתי לכאן לכנסת, הייתי ממלא מקום ראש עיריית פתח תקווה והייתי ראש מערכת הביטחון בעירייה

אוריאל בוסו:  היו אז תקופות לחץ ביטחוני וכל גן רצה מאבטח וכו', ואני הכנסתי את האבטחה המדלגת בעיריית פתח תקווה

אוריאל בוסו:  אני מוכרח לומר שזה עבד, עובד עדיין, מצוין

אוריאל בוסו:  יש להם מערכת GPS

אוריאל בוסו:  אין מצב שזה ייקח יותר מדקה ורבע בכל מקום בעיר, כי הם פרוסים במהלך כל שעות היממה, בזמנים של היציאה של הילדים, זה באשכול של גנים וכו'

אוריאל בוסו:  אין יותר מדקה וחצי שלא מגיע אופנוע רכוב שנראה מצוין גם בנראות החיצונית

אוריאל בוסו:       אני יודע שלמשרד הבריאות יש תקציב אבטחה, הקצו לזה שבעה מיליון ש"ח תחת משרד הבריאות לנושא של אבטחה בקהילה, איפה הבעיה בנושא הזה? יש לי גם את הפתרון

אוריאל בוסו:  זו יכולה להיות עיר שיש בה שבע קופות – כללית, אחת של לאומית, אחת של מאוחדת, ואולי שלוש של מכבי, ואז איך אתה עושה את הסנכרון? אבל משרד הבריאות כרגולטור יכול להחליט על מערך אבטחה משותף, של אבטחה מדלגת, עם אפליקציה משותפת

אוריאל בוסו:  זה לא משנה באיזה קופה אתה נמצא, בסוף יש אינטרס משותף לכולם לתת אבטחה, ואבטחה מדלגת בכל עיר ועיר, ואז לפחות אנחנו נדע שבמרחק דקה, שתי דקות כבר מגיע לקופה, כי בבית חולים במקרה הזה יש נקודות שיטור – נחזק אותן, נטפל בנושא הזה

אוריאל בוסו:  יש מאבטחים שנמצאים, אבל הרופאים בקהילה מרגישים מאוימים, אז אני חושב שבמקרה הזה יצטרך משרד הבריאות לעשות מעשה, להוציא סוג של מכרז, שבו יחייב את הזכיינים לעשות קישור בין הקופות

אוריאל בוסו:  האינטרס יהיה של כולם, וזה יהיה בתיאום עם משטרת ישראל

אוריאל בוסו:  היום יש את כל הטכנולוגיות

אלי כהן: ככל שהדיון מעניין, בכללית כבר מזה שנים יש סיירים ואבטחה מדלגת

אמנון רובינשטיין: קודם כל, זה פתרון שאנחנו בהחלט מנסים לבנות עם הקופות

אמנון רובינשטיין:  הוא קצת הקציב על ידי משרד הבריאות כמבחני תמיכה לקופות לצורך חיזוק האבטחה לקהילה, התקציב הוא בסך 14 מיליון שקלים, אבל התקציב הזה לא מספיק לנושא האבטחה המדלגת

אמנון רובינשטיין:  כשאנחנו מדברים על אבטחה מדלגת, ואנחנו מדברים על כל הפריסה של מרפאות בכל רחבי הארץ, אנחנו מדברים על תקציבים שהם בסדר גודל של לפחות פי 10 מהתקציב הזה

אמנון רובינשטיין:  אנחנו מדברים פה על תקציבים הרבה הרבה יותר גדולים

אמנון רובינשטיין:  אנחנו נצטרך להשקיע בזה

אמנון רובינשטיין:  אנחנו נצטרך גם את שיתוף הפעולה של הקופות, שעד כה לא הצלחנו לקבל

אמנון רובינשטיין:  עכשיו סוף סוף אנחנו מתחילים להניע את הנושא הזה

אמנון רובינשטיין:       יש פה עוד בעיה אחת, וזה הצורך במטרייה של משרד הבריאות

אמנון רובינשטיין:  צריך לזכור שהנושא שנגע בו רמ"ח האבטחה קודם לכן, החוק, משליך לא רק על ההנחיה לקופות, אלא גם על הסמכויות של המאבטחים ושל מנהלי האבטחה בקופות, כי ברגע שהם לא כפופים לחוק, אין להם סמכויות

אמנון רובינשטיין:  לכן כשאנחנו רוצים לבנות מודל של אבטחה מדלגת, נצטרך להכניס גם את כלל מערכת הבריאות תחת החוק, כדי שהם יקבלו את הסמכויות, שאותם מאבטחים באמת יפעלו מתוקף סמכות

אמנון רובינשטיין:  יש פה השלכות רבות נוספות לחוק הזה, זה לא נגמר רק בהנחיה של האבטחה עצמה, שהיא לכשעצמה מאוד חשובה

אמנון רובינשטיין:  עצם זה שההנחיה לאבטחה ניתנת תחת סמכות חוקית, ולא כאיזושהי הנחיה של חוזר מנכ"ל של משרד הבריאות, משנה לחלוטין את התוקף של ההנחיה הזאת ואת היישום שלה בשטח

אוריאל בוסו: לפני שנעבור לד"ר זאב פלדמן, אני רוצה לשמוע את ד"ר יריב - - -     

טטיאנה (טניה) מזרסקי: אדוני היושב-ראש, אני גם צריכה לצאת

טטיאנה (טניה) מזרסקי:  אני ביקשתי מההתחלה

אחמד טיבי: יכול להיות שהיא לא קיבלה, כי היא לא  טענה באופן לא מדויק שהיא יזמה דיון בכנסת, זו הסיבה

אוריאל בוסו: חברת הכנסת טטיאנה מזרסקי, חברת הוועדה, בבקשה

טטיאנה (טניה) מזרסקי: אדוני היושב-ראש, שלום לכל הנוכחים, צריך להיאבק בתופעת האלימות בשיטה מערכתית, להתחיל מבתי הספר ומוסדות החינוך ולחזק את מעמד הרופא ומי שעובד במגזר הציבור

טטיאנה (טניה) מזרסקי:  עכשיו כל אחד חושב שאפשר לתקוף עובד ציבור ועובד שלא סתם נותן שירות

טטיאנה (טניה) מזרסקי:  אני דיברתי לא פעם גם בכנסת הקודמת, מי שמטפל בבריאות הוא מטפל בבריאות, הוא מעניק טיפול, לא נותן שירות

טטיאנה (טניה) מזרסקי:  להתייחס למי שמטפל בבריאות, לרופא כנותן שירות, זה כבר משנמך את המקצוע, משנמך את המעמד וכביכול פותח דלת, שכן אפשר להתייחס לרופא או עובד מערך הבריאות כמשרת, כמישהו בדרגה יותר נמוכה

טטיאנה (טניה) מזרסקי:  זה המקום לכל ההתפרצות, שכל אחד מאפשר לעצמו להתנהג איך שבא לו

טטיאנה (טניה) מזרסקי:       מי שבחר לעבוד במערך הבריאות, טפל בחולים ולדאוג לבריאות, אלה אנשים שבטח לא היו להם מניעים כלכליים

טטיאנה (טניה) מזרסקי:  זה אלה שרוצים לעשות טוב, לטפל, לרפא את האדם

טטיאנה (טניה) מזרסקי:  כשאדם כזה שבא לעבוד מתוך שליחות מגיע למקום עבודה והידיים שלו רועדות והוא מרגיש מאוים ושל כל אחד יכול לתקוף אותו, זה פוגע – גם באיכות העבודה שלו וגם משבש את כל הסביבה

טטיאנה (טניה) מזרסקי:  אני בעצמי עבדתי במערכת הבריאות ולא פעם השתמשתי בלחצן מצוקה, כי הייתי במצב שתקפו אותי

טטיאנה (טניה) מזרסקי:       הדרך היחידה להחמיר ענישה – הוגשו הצעות חוק, וגם אני הגשתי בכנסת הקודמת ובכנסת הזאת הצעת חוק להחמרת ענישה, וביקשתי גם להוסיף הגדרות נוספות, שלא רק מי שמעניק טיפול בשעת חירום, אלא כל עובד במערך הבריאות, כולל: רוקחים, טכנאים רפואיים, עובדי מנהלה, כולם, כל מי שעובד במרכז רפואי ובמערך בריאותי, צריך להיות מוגן

טטיאנה (טניה) מזרסקי:  אנחנו קוראים בעיתונות ורואים כתבות ותכניות שיש מקרי אלימות, יש תקיפה כזאת, תקיפה פה, תקיפה שם, האם פורסם מה ההשלכות של התקיפה הזאת? האם מישהו מדבר וחושף מה קרה לאותו אדם שתקף? האם מישהו חשף שהוא קיבל עונש חמור, שירתיע אדם אחר מלהתנהג באלימות? זה לא פורסם, אין לזה חשיפה

טטיאנה (טניה) מזרסקי:  אם רואים שאין השלכות למעשים כאלה, זה פותח דלת להמשיך להתנהג ככה

טטיאנה (טניה) מזרסקי:       פרןפ' ציון חגי דיבר גם בכנסת הקודמת וגם עכשיו, והיו גם המלצות רבות של ועדות ודובר הרבה על מה שצריך לעשות

טטיאנה (טניה) מזרסקי:  הטלת קנס מנהלי זאת הדרך הכי מהירה והכי חזקה, שאפשר להשתמש בה כמעט מידית

טטיאנה (טניה) מזרסקי:  זה רק דורש להסמיך אנשים, שיכולים להטיל קנס ולגבות קנס במקום, או להטיל קנס ואחר כך מישהו יעסוק בגבייה, אז אפשר להעבירה לרשות האכיפה והגבייה

טטיאנה (טניה) מזרסקי:  אפשר לעשות את זה, אני לא מבינה למה זה לא בוצע עד עכשיו

טטיאנה (טניה) מזרסקי:  זה לא קשה, כן צריך להעביר תקציבים ולתגבר כוח אדם באבטחה

טטיאנה (טניה) מזרסקי:  זה כן דורש הכנה

טטיאנה (טניה) מזרסקי:  הוסיפו עמדות משטרה ושיטור בבתי חולים, אבל עדיין עובדי בריאות בקהילה למשל עדיין לא מוגנים, והטלת קנס יכולה לעצור אנשים מהתנהגות אלימה

טטיאנה (טניה) מזרסקי:       דובר כאן על הוספת מאבטחים במוסדות רפואה כעבודה מועדפת ועידוד חיילים משוחררים לעבוד באבטחה, אני חושבת שזאת הדרך הכי טובה

טטיאנה (טניה) מזרסקי:  אני הגשתי הצעת חוק והצטרפתי גם להצעת חוק בכנסת העשרים וארבע והגשתי גם בכנסת העשרים חמש, למרות שאתם אומרים שלא צריך בשביל זה הצעת חוק, אבל העניין לא מתקדם כבר הרבה זמן

טטיאנה (טניה) מזרסקי:  אני מבקשת מיושב-ראש הוועדה ומחברי הוועדה להתגייס ולקדם את הדברים, וכן – אנחנו לא צריכים לשתוק ולא להסכים עם המצב, וכן לקבל וליישם את ההמלצות שכבר נאמרו לא פעם בדבר הזה כדי למגר את תופעת האלימות כלפי צוותי רפואה

טטיאנה (טניה) מזרסקי:  תודה

אוריאל בוסו: תודה רבה

אוריאל בוסו:       ד"ר יריב פרוכטמן

דן שני: אפשר יהיה אחר כך להתייחס לענייני הענישה? אני מהתביעות של המשטרה

אוריאל בוסו: כן, אנחנו ניתן לך, בהחלט

אוריאל בוסו:  אני מבקש לצמצם כל אחד בדקה, שתיים

אוריאל בוסו:  נמצאים כאן נציגי שאר קופות החולים, אני רוצה לשמוע גם את כולם ואת ההסתדרות

אוריאל בוסו:  לכן כל אחד ידבר בקצרה

אוריאל בוסו:  ד"ר יריב פרוכטמן מבית חולים סורוקה, שחווה חוויה לא נעימה לאחרונה, ברשותך

יריב פרוכטמן: אני יריב, אני רופא ילדים, ואני עוסק בטיפול בילדים חולי סרטן כבר מעל 20 שנה

יריב פרוכטמן:  מה אני יכול לומר לכם? אלימות אני מכיר מהרגע שנהייתי רופא

יריב פרוכטמן:  אסקלציה כמו זו שרואים בזמן האחרון, כמו זו שחוויתי, לא היתה

יריב פרוכטמן:  יש עלייה מטורפת, האחוז שמדווח הוא פירור ממה שנשמע

יריב פרוכטמן:  האחוז שאנחנו חווים אותו, בין אלימות מילולית לבין אלימות חוזרת לבין איומים לבין התרסות נואשות הוא לא יום יומי, הוא כל שעה

יריב פרוכטמן:       גם השבוע היה אירוע של אלימות, שהסתיים במעצר במיון גדול אצלנו, ככה סיפור לי איזה חבר, זה לא פורסם בשום מקום

יריב פרוכטמן:  מה אני יכול לומר? אתה יושב לך במרפאה ועובד, ופתאום אתה שומע את הרעש

יריב פרוכטמן:  אתה מבין שיש איזה משהו אלים שקורה סביבך, אתה יוצא החוצה כדי לראות מה קורה, כדי לראות מה קורה לצוות שלך, אולי קרה משהו למישהו וישר זה מתפוצץ כמו מה שראינו, איזה זוג שלא קיבל את מה שהוא רצה, איך שהוא רצה, מתי שהוא רצה, מתפוצץ

יריב פרוכטמן:  הדבר הזה של התפוצצות מתחיל בכניסה לקופת חולים, מתחיל בטלפון מהמזכירה, כשמישהו דורש ממנה בנואשות ו'או באלימות לקבל את השירות, ואם הוא לא מקבל, הוא מגיע, וכשהוא מגיע הוא מאיים או עליך או על המזכירה או על הרוקח או על האחות, או על מי שלא יהיה בסביבתו, זה קורה כל הזמן

יריב פרוכטמן:       אני חושב שהדבר שאנחנו צריכים לעשות הוא להבין – אחד, את הגל האלים וחסר הסובלנות ששוטף אותנו במדינה, בעולם, להבין ששירותי הרפואה הם מקום שיכול להיות גשר שגם צריך לטפל וגם מגשר בין כל המגזרים באוכלוסייה, לא מבדיל בין אף אחד, וזה המגזר שסופג לא מעט, אני לא יכול להגיד אם הכי הרבה, אבל סופג המון המון המון מהתסכולים, מהייאוש ומהאלימות

יריב פרוכטמן:       להבנתי ומניסיוני, רוב אלה שמתפרצים על הצוות הרפואי – ושוב אני חוזר ואומר, זה לא רק רופאים, הם מתפרצים על כולם – זה לאו דווקא אלה שבאמת מגיע להם, שהם באמת מסכנים או באמת  עשו להם משהו, זה אלה שחושבים, שיודעים, שמאמינים שאפשר להתפרץ ושאין ענישה, אין תרבות

יריב פרוכטמן:       שמעתי אין ספור רעיונות מה כדאי לעשות ואיך כדאי לעשות

יריב פרוכטמן:  אני חושב שצריך להתחיל בחינוך מצד אחד, הגברת האבטחה בכל הרבדים מצד שני, הגברת הביטחון ובכוח אדם – גם ללמד את כוח האדם שלנו קצת יותר איך להתמודד, איך להכיל, איך לא להיות סובלני, איך להיות מספיק אמיץ כדי להתמודד עם האלימות, כן להגיש תלונה, כן לעמוד מאחורי התלונה, אבל גם איך לטפל בכמות הולכת וגדלה של אוכלוסייה, של עבודה ושל התנהגות שאנחנו לא מכירים אותה

אוריאל בוסו: תודה רבה, דברים חשובים

אוריאל בוסו:       חבר הכנסת מאיר כהן

מאיר כהן: תודה רבה אדוני

מאיר כהן:  אל"ף, אני רוצה לברך אותך

מאיר כהן:  אין לי שום ספק שהעבר המוניציפלי שלך הופך אותך לאחד מראשי הוועדות הטובים ביותר שיש

מאיר כהן:  תודה רבה על הדיון הזה, הוא מאוד חשוב

מאיר כהן:  אני מצטער, אנחנו בוועדת החוקה, לא צריך להגיד לכם מה קורה, ראיתי חובה לבוא לכאן ולהגיד כמה דברים חשובים

מאיר כהן:       האחד, אני פונה למשרד הבריאות, עד לפני שלושה חודשים הייתי שר רווחה

מאיר כהן:  הדבר הראשון שעשיתי הוא הקצבתי 28 מיליון שקלים פלוס מאבטחים למחלקות הרווחה בעיריות, בהחלטה של שר

מאיר כהן:  כשאני שומע שמה שמשרד הבריאות מקציב זה 14 מיליון שקלים – זה לעג לרש

מאיר כהן:  כלומר, יש דברים שמעבר לדיונים, הם החלטות שמתקבלות בלשכות השרים

מאיר כהן:  אתם צריכים להעלות ללשכתו של השר את הדחיפות של העניין, 14 מיליון לא עושה דבר וחצי דבר

מאיר כהן:  צריכים לפחות בין 50 ל-60 מיליון ש"ח בתקצוב  בכדי לשמור על מוסדות רפואיים

מאיר כהן:  אני לא מאמין במוקד המדלג, לא מאמין בזה, כי ככה ניסינו לעשות, וכשעובדת סוציאלית מותקפת, גם אם הוא מגיע אחרי שתי דקות, היא מותקפת

מאיר כהן:  אני מאמין שאם יש מאבטח בחדרי מיון ומאבטח במרפאות קהילתיות, הנוכחות שלו שם יכולה כן להתריע

מאיר כהן:       השני, כדי לעשות את זה, אדוני היושב-ראש, צריך להביא לכאן את שר הבריאות, שר העבודה ואת שר האוצר

מאיר כהן:  אנחנו פה כדי לשרת אתכם, כדי לשרת אתכם, ואם מהשיח ייצא רק שיח, זה בסדר, זה נחמד

מאיר כהן:  אבל בסופו של דבר, כמה דברים צריכים לעשות: האחד, לשנות את לוח העבודה לא בחוק, לא צריך חקיקה, את לוח הביטוח הלאומי שהופך את האבטחה לחלק מפריבילגיות שאנחנו נותנים לבוגרי צבא

מאיר כהן:       הדבר השני שצריך לעשות זה להעלות מידית את התקציב בתקציב הבריאות, 14 מיליון זה כלום

אמנון רובינשטיין: ברשותך, אני אבהיר

אמנון רובינשטיין:  14 מיליון זאת תוספת שניתנה לחיזוק אבטחה בקהילה

מאיר כהן: לא, בחוק הבריאות, ואני מכיר אותו – אין סעיף של ביטחון, תבדוק את זה

מאיר כהן:  אני בא לפה מוכן

אמנון רובינשטיין: אני יכול רק לומר שתקציב האבטחה שלנו, של משרד הבריאות, בתי החולים הממשלתיים, הוא מעל 200 מיליון שקלים, וזה בנוסף לתקציבים שמושקעים גם בקופות, זאת אומרת התקציב הזה הוא בסיסי

מאיר כהן: לאור הצונאמי הזה להוסיף 14 מיליון? צריך להילחם על זה

אמנון רובינשטיין: אני מסכים שצריך עוד תקציבים

מאיר כהן: כן, תקציבים, צריך להילחם על זה

מאיר כהן:       צודק אדוני הרופא שהותקף – חינוך, חינוך, חינוך – חינוך, חינוך, חינוך

מאיר כהן:  אני חושב שצריך לקבל בהחלטה בהמלצה של הוועדה לוועדת החינוך לישיבה משותפת, שבה אנחנו מזמינים את אנשי משרד החינוך, שיוסיפו פרק בתוך הפעילות שלהם שמיוחד להתייחסות לצוותי רפואה

מאיר כהן:  לקיים ישיבה משותפת בוועדת החינוך

אוריאל בוסו: תודה רבה

אוריאל בוסו:       חבר הכנסת ואליד אלהואשלה

וליד אל-הואשלה: תודה, אדוני היושב-ראש, שלום לכולם

וליד אל-הואשלה:  אני אדבר בקצרה

וליד אל-הואשלה:  אין ספק שאנחנו לא רוצים לראות במערכת הבריאות ולא בשום מקום אלימות נגד אנשים בכלל ונגד צוותים רפואיים

וליד אל-הואשלה:  הנתונים שראינו בהתחלה הם נתונים מזעזעים, רק חמישית מהנתקפים פיסית מתלוננים למשטרה

וליד אל-הואשלה:  אדוני היושב-ראש, אלו נתונים מאוד מדאיגים

וליד אל-הואשלה:  אני מדבר גם עם רופאים וגם עם אנשים שנמצאים במערכת הבריאות, אנשים מרגישים מפוחדים להגיש שירות לאנשים, הם כל הזמן בהרגשה של פחד שמישהו יבוא לתקוף אותם, והם לא יכולים לתת מענה לתושבים

וליד אל-הואשלה:  לכן צריך לעשות פרמוט לכל נושא האבטחה בבתי החולים, במרפאות, וגם במרפאות בפריפריה, צריך לשים דגש על נושא התקיפות נגד צוותים רפואיים

וליד אל-הואשלה:  אני חושב שהגיע הזמן לחשב מסלול מחדש בכל נושא האבטחה במרפאות ובמוסדות הרפואיים בארץ

וליד אל-הואשלה:       אני גם רוצה להתייחס לנושא של מתן שירות גם של הקופות עצמן לאנשים

וליד אל-הואשלה:  אנחנו צריכים לחשוב גם מה הסיבות לכך

וליד אל-הואשלה:  אני לא מצדיק שום פעולה ושום אלימות נגד צוותים רפואיים, אבל חשוב לייעל את השירות, חשוב לתת מענה לאנשים, חשוב לייעל גם את השירות במד"א

וליד אל-הואשלה:  אנשים מגיעים עצבניים, יש יישובים רבים, בנגב למשל, שאין בהם אפילו נקודת רפואה אחת, מרפאה או טיפת חלב, אין מקומות כאלה ביישובים בנגב, ולכן צריך גם לחשוב איך מייעלים את השירות לאזרח

וליד אל-הואשלה:  תודה

אוריאל בוסו: תודה רבה

אוריאל בוסו:       ד"ר זאב פלדמן, בבקשה

משה-זאב פלדמן: תודה רבה, כבוד היושב-ראש

משה-זאב פלדמן:  אני מברך אותך ואת חברי הוועדה על התחלת תפקידכם, ואני מאחל שתהיה הצלחה, כי ההצלחה שלכם היא הצלחה של מערכת הבריאות בפיקוח ובשיפור תהליכים בתוך מערכת הבריאות

משה-זאב פלדמן:       אנחנו נמצאים בתוך מגיפה – זה לא גל, זאת מגיפה שנמשכת כבר הרבה זמן

משה-זאב פלדמן:  לא הזכרנו את אירועי האלימות בבית חולים זיו, אסף הרופא

משה-זאב פלדמן:  לא דיברנו בכלל על האלימות היום יומית והקשה בבתי החולים הפסיכיאטריים לב השרון ומזור, אלה שתי דוגמאות מהתקופה האחרונה

משה-זאב פלדמן:  אני רוצה לציין כמה action items שאפשר לקדם: אחד, יש הצעת חוק ממשלתית שצריכה לעבור קריאה שנייה ושלישית בנושא של החמרת ענישה, זה בידיים שלכם, קדימה, לא צריך לעשות פה הרבה, זה כבר בתוך תהליך

משה-זאב פלדמן:       רק לחדד את הנושא, אמרו שחסרים מאבטחים

משה-זאב פלדמן:  חברים, 50% עד 60% מתקני המאבטחים בבתי החולים לא מאוישים

משה-זאב פלדמן:  זה מצב מאוד קשה

משה-זאב פלדמן:  מצד אחד אנחנו מדברים על מגיפה, והם הקו שצריך להגן על הצוותים הרפואיים, אבל הם לא שם

משה-זאב פלדמן:  לכן הנושא הזה של מקצוע מועדף, ואמר מנכ"ל משרד הבריאות שאחרי חצי שנה הם עוזבים, אז צריך ליצור גם מנגנונים של מענקי התמדה שישאירו אותם בעבודה

אוריאל בוסו: התכתבי כרגע עם שר העבודה, השר יואב בן צור, והוא עדכן אותי שהוא במידית יפנה לאוצר, כי זה לא תלוי רק בו, מבחינתו לבקש מהם את האישור שלהם כדי שהוא ירצה לחתום על זה מידית

משה-זאב פלדמן: אני כבר יכול לעדכן אותך, האוצר לא רוצה, אבל צריך להתגבר על זה

אוריאל בוסו: אבל הוא הולך להילחם על זה, ואמרתי לו שאנחנו נמשיך לעקוב

משה-זאב פלדמן: הנושא של הרחקת האלימים מהמקום שבו הם ביצעו את האירוע הזה – היום על פי חוק, יש אפשרות למנהלי מוסדות רפואיים, מנהלי קופות חולים, להוציא כרטיס צהוב, להודיע, להתריע ולהזהיר את האנשים, שאם יחזרו, הם יורחקו

משה-זאב פלדמן:  תחשבו על סיטואציה שאדם מפגין אלימות ואחרי יומיים, שלושה חוזר עוד פעם לאותו מקום ומצפה לקבל טיפול כאילו לא קרה שום דבר

משה-זאב פלדמן:  אני חושב שהאנשים שהפגינו אלימות, צריכים להיות מורחקים, צריך שיהיה להם לא נוח

משה-זאב פלדמן:  אני לא מדבר על טיפול חירום

אלכס מילר: רק שתדע אדוני היושב-ראש, אני את החוק הזה שהוא מדבר עליו חוקקתי לפני עשור

אוריאל בוסו: חבר הכנסת לשעבר אלכס מילר מההסתדרות

אוריאל בוסו:  אבל אני מכיר את צוותי הרפואה, כמו שאמרת, יבוא מישהו לקבל טיפול, הם אמורים להגיד לו: אתה מורחק

משה-זאב פלדמן: ברור שניתן אותו, ברור, אבל תחשוב על ההשלכות על המטפל

אוריאל בוסו: תיכף נשמע את ד"ר הילה לוי בן חורין, שתספר על החוויה שלה

משה-זאב פלדמן: תחשוב על החוויה של המטפל, שנתקל באותו אדם שהפגין כלפיו אלימות, ואני חושב שצריך להרחיק אותם, שלא יהיה להם נוח לאותן מרפאות שבהן יש מאבטח, שילכו לקבל את הטיפול שם, כדי שתהיה אפשרות להגיב

משה-זאב פלדמן:       כשאנחנו מדברים על מגיפה, כשאנחנו חוקרים מגיפות ומחלות, אנחנו צריכים נתונים

משה-זאב פלדמן:  זה עוד דבר שהוא בר ביצוע בצורה מידית, שיתכבדו בפרקליטות ובמשטרה ויסמנו את העבירות כנגד אנשי צוותים רפואיים כקטגוריה שאפשר לאסוף את הנתונים ולדעת איך להתמודד איתם

משה-זאב פלדמן:       אני חושב שיש חובה מוסרית של המערכת לתת מעטפת מובנית על ידי המעסיקים לסיוע ותמיכה במפגיני אלימות

משה-זאב פלדמן:  ההסתדרות הרפואית הקימה מערך מדהים, שנקרא מפנה, שנותן את המענה הזה, אבל זה צריך להיות באחריות המעסיקים

משה-זאב פלדמן:       אי אפשר לסיים בלי להזכיר גם את ד"ר גד מנליס, היו"ר הראשון של ארגון רופאי המדינה, שנרצח בחדר המיון בנהריה בשנת 1975

משה-זאב פלדמן:  כלומר, אנחנו נמצאים פה במאבק, במלחמה מתמשכת, וצריך לנקוט במעשים, והצעתי כמה לביצוע מידי

משה-זאב פלדמן:  תודה

אוריאל בוסו: תודה רבה

אוריאל בוסו:       ד"ר הילה לוי, רופאת משפחה בקופת חולים במודיעין, בבקשה

בן חורין: קודם כל תודה היושב-ראש ושאר המכובדים, אני באמת אקצר

בן חורין:  אני רוצה להמחיש איך נראה יום שאני מגיעה אליו במרפאה, מרפאה של רפואת משפחה במודיעין

בן חורין:  כשאני נכנסת בבוקר למרפאה, אני צריכה לחשוב מה הולך לקרות לי היום, האם תהיה תקרית או לא תהיה תקרית, האם יהיו צעקות, אם אני שומעת צעקות, האם לצאת החוצה או לא לצאת החוצה

בן חורין:  כל כך הרבה שיקולים זרים נכנסים לי לתוך יום העבודה, פוגעים במקצועיות שלי, דורשים ממני משאבים של זמן, של כוחות נפש

בן חורין:       פה מאחוריי לא נמצאים פיסית, אבל נמצאים כמובן גם המתמחים בבתי החולים וגם בקהילה וגם עובדי המנהל, האחיות ושאר הצוות הרפואי והפארה-רפואי, שבאמת מקבלים כל יום, כל שעה – אני אחדד את זה, לא כל מקרי האלימות הם תקשורתיים כמו שאמרתם, אבל כל כך הרבה מקרים של כמעט פגיעה, כל כך הרבה מקרים של אלימות מילולית, הערות, איומים

בן חורין:  אנחנו סופגים וסופגים וסופגים ומבליגים ומנסים לשמור על המקצועיות שלנו, אבל יש לזה נזק ויש לזה השלכות, וזה באמת קצה הקרחון כמו שהראיתם

בן חורין:       אני יכולה להביא דוגמה מהמרפאה שלי, סך הכול חתך אוכלוסיה די ממוצע ואפילו מעל לממוצע, החודש היה מטופל עם רקע אמנם פסיכיאטרי, ששלוש פעמים, שבוע אחרי שבוע, מופיע אצלי במרפאה, פעם אחת מאיים בהתאבדות אם אני לא אתן לו את מה שהוא רוצה, פעם שנייה תוקף את הצוות ומאיים

בן חורין:  מה זה עושה למטופלים שמחכים בחדר המתנה? מה זה עושה לטיפול ולשירות שאנחנו נותנים, כשעובדת סוציאלית, רופאה ושתי מזכירות מנסות להרגיע את הרוחות, כמה משאבים זה גוזל מהמערכת? אקטיבית, עכשיו בזמן שאנחנו מדברים, כמה מקרים כאלה קורים? אני שומרת אחיי, אני לא רוצה לראות את בני אחיי על האדמה

בן חורין:  זה מה שקורה עכשיו כשאנחנו מדברים ונחמד לנו ושקט לנו

בן חורין:  הדפיקות האלה על החדר, זה מה שקורה, ואני צריכה לחשוב מה אני עושה בסיטואציה הזאת, אם מישהו עכשיו דופק לי במיון יולדות, בבתי החולים הפסיכיאטריים, זה קורה כל הזמן, חייבים לשנות את זה

אוריאל בוסו: תודה רבה

אוריאל בוסו:       קודם כל אני רוצה לשמוע את נציג קופת חולים מאוחדת

דב אלבוקרק: דובר לפניי, ואני באמת לא רוצה לחזור, ואין יותר מרשים להבין את החומרה של האירוע מלשמוע את הרופאים ואת האחיות שבגופם נמצאים בחזית

דב אלבוקרק:  אנחנו מדברים על חזית טרור וחזית רעידות אדמה ויש גם חזית רפואית, ואלה הצוותים שלנו שנמצאים בחזית – הם נמצאים בחזית כפולה, הם נמצאים בחזית מול קורונה, מול מחלות ומול מצבים מאוד קשים שבהם צריכים לטפל, ואת כל זה הם צריכים לעשות כשהם צריכים להתמודד עם אלימות ועם איומים

דב אלבוקרק:  אני רוצה לומר שהאיומים המילוליים הם לא פחות חמורים מהאיומים הפיסיים

דב אלבוקרק:  שלא נתבלבל ונגיד רק איום מילולי – לא, איום מילולי או קללות וגידופים הם מאוד מאוד קשים, בעיקר שהמטפל שלנו, המטפלת, האחות הרופא ניצבים בפני מטופל או מטופלת ובאו לעשות טוב ולעזור ולסייע והם מקבלים הפוך

דב אלבוקרק:  זה מעליב, זה פוגע, זה עד כדי פגיעה בתחושת ביטחון, והמחשבה אם להמשיך במקצוע, עד כדי כך, בעיקר בתקופה הזאת שאנחנו רואים נטישה של עובדים

דב אלבוקרק:  זו סיבה לנטישה של עובדים, ואנחנו לא רוצים את המרפאות שלנו יהיו ריקות

דב אלבוקרק:       אני מייצגת את קופת חולים מאוחדת

דב אלבוקרק:  כמו שנאמר, אני חושב שיש פה חזית אחידה של כל מערכת הבריאות

דב אלבוקרק:  הקהילה היא מורכבת מאוד, ומורכבת במקרים רבים יותר מבית החולים בנושא של אלימות

דב אלבוקרק:  כמו שנאמר כאן, מדובר פה במאות מרפאות

דב אלבוקרק:  לנו יש 400, אבל אם אני אוסיף קופות חולים אחרות, יש פה  אלפי נקודות, כשהצוותים עובדים בקבוצות מאוד קטנות

דב אלבוקרק:  אין להם במקרה את הסניטר שנמצא שם או את הכירורג שעובר או איזה גברתן אחר שיכול לעזור

דב אלבוקרק:  הרבה פעמים מדובר בצוותים קטנים, אחיות, רופאות, וכשנכנס גורם מאיים, וזה יכול להיות גבר וזאת יכולה להיות אישה, זה לא מגדרי וזה לא קשור לתרבות, האיום הוא גדול

דב אלבוקרק:  מה שיעזור לנו זה – דובר פה על הרתעה, ואני לא רוצה לחזור על ענישה

דב אלבוקרק:  הנושא של האבטחה הוא כפול, הוא גם במניעה וגם במתן תחושת ביטחון

דב אלבוקרק:  זה אחד הנושאים המשמעותיים ביותר

דב אלבוקרק:       דובר פה על כסף

דב אלבוקרק:  אחת המגבלות שלנו לאפשר – ויש לנו סיירים ויש לנו לחצני מצוקה – זה הגיבוי התקציבי

דב אלבוקרק:  הקופה לא צריכה להיכנס לדילמה, האם לתת תרופה יקרה שאולי מחוץ לסל למי שצריך, האם לתת עוד רופא, עוד אחות, או לתת עכשיו עוד שכבת ביטחון

דב אלבוקרק:  תורידו מאתנו את הדילמה הזאת

דב אלבוקרק:  כל מה שצריך זה להכפיל את התקציב הקטן הזה – לא יותר מזה – כשמדברים על תקציב לאומי, הוא תקציב קטנטן

דב אלבוקרק:  תכפילו אותו, ואז אנחנו נוכל גם להכפיל את הביטחון

אוריאל בוסו: אנחנו נלמד את הנתונים הללו, בהחלט

אוריאל בוסו:  תודה רבה

אוריאל בוסו:       פרוספר בן חמו שמייצג 50,000 עובדים

פרוספר בן חמו: אני בהחלט מצטרף למנכ"ל שלי ולחבריי ממערכת הבריאות

פרוספר בן חמו:  אנחנו מייצגים בשירותי בריאות כללית 50,000 עובדים, אנחנו מדברים בשמם

פרוספר בן חמו:  הנושא שאתם מדברים עליו כרגע, כל מיני מוקדים קופצים, קיים, קיימים גם לחצני מצוקה, אבל המוקדים יכולים להיות במצב טוב כשהאלימות נמוכה

פרוספר בן חמו:  היום האלימות כל כך גבוהה, שגם אותו אחד שאתה שולח באופנוע, עד שהוא מגיע לשם יש עוד ארבעה מקרים שצריך ללכת לפתור אותם

פרוספר בן חמו:       יש החלטה אצלנו לדוגמה, שכל איום, אנחנו משביתים

פרוספר בן חמו:  זה לא פתרון, את מי אנחנו מענישים? מענישים את העובדים שלנו? את אלה שנותנים את השירות? אנחנו מענישים את המבוטחים שלנו שלא עשו דבר? כולם אמרו שצריך לטפל באמצעות הענישה, זה נושא כבד מאוד

פרוספר בן חמו:       הייתי בהרבה ועדות כאלה, וראינו גם את הוועדה שהמליצה על 200 מיליון שקל והוציאו רק 19 מיליון שקל ב-2013

פרוספר בן חמו:  השאלה פה אם זאת עוד ועדה שרק נשב ונחזור אליה עוד פעם עוד חודש ונגיד על המקרים

פרוספר בן חמו:  אף אחד לא הולך להתלונן, חד וחלק

פרוספר בן חמו:  העובדים מפחדים, הרופאים מפחדים, הצוותים מפחדים, ואני לא יודע אם כל הנתונים שמביאים הם נתונים שבדקו אותם באמת

פרוספר בן חמו:       בסופו של דבר, הפתרון שצריך להיות הוא כמו שנאמר, הנושא התקציבי

פרוספר בן חמו:  כל קופה מתלבטת אם להביא את המאבטח או את הרופא או להביא את האחות, כי גם ככה המחסור בצוות הרפואי הוא מחסור גדול

פרוספר בן חמו:  היום לא הולכים ללמוד רפואה, לא כדאי ללמוד רפואה

פרוספר בן חמו:   האחות שמקבלת מכות או עובדת המשק או הרופא, כמו ששמענו בסורוקה – לדברים האלה יש השלכות, אנשים כבר לא רוצים לעבוד במקצוע הזה, אנשים מעדיפים לעבוד במקצועות אחרים

פרוספר בן חמו:  כמו שאמרה גם הרופאה, כל יום אתה שומע פגיעה מילולית, כל הזמן

אוריאל בוסו: כשאנחנו שומעים, מה עם מה שאנחנו לא שומעים?     

פרוספר בן חמו: אנחנו שומעים שומעים שומעים, אבל לא יוצא לתקשורת שום דבר

פרוספר בן חמו:  אצלנו לדוגמה יש החלטה עם הנהלת קופת חולים, שאם זה קורה בקרב העובדים שלנו, אנחנו באפס סובלנות, העובד הזה לא נשאר במערכת

פרוספר בן חמו:  גם הוועדה הזאת צריכה לתקצב נושא המאבטחים

פרוספר בן חמו:  אני חושב שצריך לתת את השירות לצוותים

אוריאל בוסו: תודה רבה

אוריאל בוסו:       חבר הכנסת יוסף עטאונה

יוסף עטאונה: כבוד היושב-ראש, ברכות על הובלת הוועדה, ועדה מאוד חשובה, שיהיה לך בהצלחה

יוסף עטאונה:  הדיון לגבי אלימות כלפי צוותי רפואה הוא נושא מאוד חשוב, אבל לפי דעתי הדיון בנושא של אלימות צריך להתנהל בהקשר יותר כללי – אלימות בחברה בכלל

יוסף עטאונה:  היא ממש בעלייה, ובחברה הערבית לפי דעתי היא גם חצתה את כל הקווים האדומים, והיא גם מסכנת אותנו כחברה

יוסף עטאונה:       לגבי הדיון הספציפי בוועדה הזו על צוותי הרפואה, אני חושב שצוותי הרפואה עושים עבודת קודש

יוסף עטאונה:  הם נמצאים בחזית, הם מצילי חיים ומביאים בריאות, ולכן גם כחברה וגם בוועדה בכנסת אנחנו צריכים לתת את כל הגיבוי לצוותי הרפואה, שיעשו את העבודה וימשיכו במלאכה שלהם

יוסף עטאונה:  כולנו זוכרים את תקופת הקורונה ואת המאמץ והגבורה של צוותי הרפואה, ולכן צריך לספק להם את הביטחון האישי ואת ההערכה בתוך בתי החולים והמרפאות, שיעשו את העבודה

יוסף עטאונה:       אבל כבוד היושב-ראש, כחבר ועדת חינוך ועם חברנו יוסף טייב גם קיימנו דיון על אלימות במערכת החינוך כלפי מורים ומנהלים

יוסף עטאונה:  לפי דעתי זה מצריך דיון משותף גם של חינוך, גם של בריאות, גם של ביטחון פנים, שייתן מענה וביטחון לכולם

יוסף עטאונה:  תודה

אוריאל בוסו: תודה רבה

אוריאל בוסו:       שאול סקיף מההסתדרות הארצית, בקצרה

שאול סקיף: יושב-ראש חטיבת בתי חולים בהסתדרות האחיות

שאול סקיף:  מאז שלכאורה השתלטנו על עניין המשבר של הקורונה, בחברה הישראלית משהו השתבש פה

שאול סקיף:  אנשים הפכו להיות אלימים ברמות, שזה פשוט בלתי נסבל

שאול סקיף:  אנחנו במערכת הבריאות מרגישים בתוך גל עצום ששוטף אותנו, אנשים מרשים לעצמם בלי סוף לפגוע אפילו במי שבא לטפל בהם ורוצה באמת לעזור להם

שאול סקיף:  אני מסתובב ארבע פעמים בשבוע, אני עובד כאח בבית חולים, ואני אומר לך, אתה מרגיש את האנשים, הם באים כאילו הם באים לאיזשהו שדה קרב, לא כדי לקבל טיפול רפואי

שאול סקיף:  המשאבים קטנים, המשאבים בעייתיים, זה נכון, אבל אנחנו לא יכולים להמשיך להיות שק החבטות של כל העולם הזה

שאול סקיף:  אנשים פשוט נוטשים את המקצועות האלה

שאול סקיף:  אנשים לא רוצים להיות אחים ואחיות, לא רוצים להיות רופאים ורופאות, לא רוצות להיות מזכירות, וגם לא רוצים להיות מאבטחים, ומישהו צריך לתת את הדעת איך לסיים עם זה

שאול סקיף:       הדרך היא הרתעה, הדרך היא הרתעה

שאול סקיף:  באסף הרופא יש שוטרים

שאול סקיף:  בפעם הראשונה שהציבו שוטרים בבתי החולים, הם אמרו: אין לי הרבה מה לעשות, זה אפס או 100, זה או לעצור אותו או לוותר לו

שאול סקיף:  באמצע צריך לתת מדרג של ענישה, צריך את הקנס המנהלי

שאול סקיף:  צריך שיהיה איזשהו איום ממשי כלפי אנשים שעושים את זה – זה בצד ההרתעתי

שאול סקיף:  להוסיף מאבטחים, שמאבטחים יסתובבו בחדרי המיון, לא רק יעמדו בכניסה, כי מאחורי הכניסה הזאת מתרחשות כל הבעיות

שאול סקיף:  זה דבר חשוב, צריך לתת מידית את העבודה המועדפת למאבטחים

שאול סקיף:       בנוסף לזה, צריך לטפל בבעיות הרגשיות ובדרכי התמודדות של הצוותים, כל הסדנאות לטובת הצוותים, איך מתמודדים עם האלימות

שאול סקיף:  אף אחד לא עושה את זה, זה לא נעשה בכלל

שאול סקיף:       יש לנו בתי חולים פסיכיאטריים, שאני אומר לך כבוד היושב-ראש, שם הכתובת על הקיר

אוריאל בוסו: שם זה דיון בפני עצמו

שאול סקיף: נכון, גם בוועדה למיגור האלימות שכינסו כבר בשנה שעברה אמרו שזה דיון בפני עצמו, הקימו ועדה, הוועדה הכי איטית והכי פחות אפקטיבית זאת הוועדה הזאת והכתובת על הקיר

שאול סקיף:  יירצח שם מישהו בסוף

אוריאל בוסו: אני מבטיח לך שקודם כל בנושא בריאות הנפש אני מתכונן להקים ועדת משנה כדי שיתרכזו שם דיונים בהרבה היבטים

אוריאל בוסו:  תודה רבה לך

אוריאל בוסו:       קופת חולים לאומית, אילן לביא

אוריאל בוסו:  אנחנו נשתדל לתת ייצוג לכולם, וסליחה אם לא נספיק, רק תתכנסו ללוח זמנים

אילן שלגי: תודה רבה, אני מברך על הקמת הוועדה

אילן שלגי:  אני הייתי שותף בוועדה של מור-יוסף בסוף שנת 2017 וכל ועדות המשנה, בוועדת היישום בראשות של ספי מנדלוביץ

אילן שלגי:  מ-2017 עד שהתחלנו ליישם, לקח חמש שנים, זה מטורף

אילן שלגי:  בכל ועדה אני אומר: אנחנו יודעים מה לעשות, תנו לנו לעשות

אילן שלגי:  צריכים תקציבים, צריכים החמרת ענישה

אילן שלגי:  אני לא צריך להיכנס לחוק הסדרת הביטחון כדי לבצע, אנחנו יודעים את העבודה

אילן שלגי:  ראינו מה הערך המוסף

אוריאל בוסו: לא, אבל למשל בית החולים בנצרת משנת 2019 מתבקש שיטור במקום ולא ניתן לו, אפרופו כשאתם אומרים שלא כולם רוצים להיות תחת הסדרה, צריך לשמוע - - -      

אילן שלגי: בואו נשים רגע את בתי החולים בצד, לנו אין בתי חולים, מרפאות בקהילה

אילן שלגי:  במרפאות בקהילה המורכבות היא אחרת, היא שונה

אילן שלגי:  מדובר על מאות מרפאות

אילן שלגי:  אנחנו מדברים על הגשת תלונה במשטרה

אילן שלגי:  אותה עובדת שרוצה להגיש תלונה במשטרה, תראה את אותו לקוח בגן, בסופר, והיא מפחדת

אילן שלגי:  לכן לא מגישים תלונות, למרות שהמדיניות שלנו – אנחנו לא מוותרים – להגיש, להגיש, להגיש תלונות

אילן שלגי:  אבל מצד שאני אנחנו מלווים את אותו עובד שמוכן להגיש תלונה

אילן שלגי:  יש מקרים שאנחנו מציבים עליו שמירה, כי הוא כבר מגיש מאוים

אילן שלגי:  כל הנושא של אלימות, רב הנסתר על הגלוי

אוריאל בוסו: יותר ממה שמדווח, לא מדווח

אילן שלגי: הרופאים לא מציפים את זה, מפחדים

אילן שלגי:  הסתדרות הרופאים אולי צריכה לעשות מעשה מול הרופאים ולנסות לדלות את המידע הזה, כי הרופאים באמת מפחדים, ואני מבין אותם

אילן שלגי:       אני רוצה לדבר על שיעורי אלימות נגד צוותים מנהליים

אילן שלגי:  אצלנו הוא גבוה פי 2

אילן שלגי: 5 מאשר רופאים

אילן שלגי:  אותה פקידה שעומדת בפרונט מול הלקוח חטפה פי 2

אילן שלגי: 5 מאותו רופא

אילן שלגי:       הגשת תלונה על ידי המוסד לא מייתרת את הנפגע להגיע להגיש עדות

אילן שלגי:  זה לא נותן מענה מלא

אילן שלגי:  בכל מקרה היא צריכה להגיע ולהתמודד

אילן שלגי:       מכתב אזהרה לפני הרחקה – המכתב הוא לוקה בחסר, למעט טיפול רפואי, אז לא עשינו בזה כלום, וזה גם עלה פה

אילן שלגי:       בניגוד לחוק הסדרת הביטחון, אני מדבר על תפיסת אבטחה בקהילה, שזה הרגולטור

אילן שלגי:  יורם מכיר, הוא יכול לטפל בזה, זו יכולה לבוא כהנחיה מהרגולטור

אוריאל בוסו: תהיה לי הצעה אפקטיבית בנושא הזה בסוף

אילן שלגי: אני ישבתי עם מנהלי הביטחון בשאר הקופות ובנינו מסמך, יורם גם מכיר אותו, הסכמנו על מסמך, אני חושב שזה גם מה שנכון לעשות

אילן שלגי:       מעבר לזה, סדנאות למניעת אלימות, סימולציות, זה דבר שעובד

אילן שלגי:  הקופה הקצתה עכשיו חצי מיליון שקל לתכנית דו-שנתית לסדנאות למניעת אלימות, כי אנחנו רואים בזה חשיבות וערך מוסף גבוה

אילן שלגי:  המשוב שקיבלתי ממה שעשינו עד עכשיו הוא מדהים

אילן שלגי:  רופאים, אחיות, רוקחים, צוותים מנהליים, זה עובד

אילן שלגי:  תיכנסו לזה, סדנאות למניעת אלימות – סימולציות

אילן שלגי:       לגבי מערכות טמ"ס, אנחנו מדברים על משטרה כל הזמן

אוריאל בוסו: הסדנאות הן בנצרת?     

אילן שלגי: מגיע צוות, הוא יוצר סיטואציות של אלימות מצד הלקוח, מצד המטפל איך לטפל, וזה עובד יפה מאוד

אוריאל בוסו: תודה רבה

אילן שלגי: עלה פה נושא של תקציב, החמרת ענישה, קנס מנהלי זה חשוב מאוד, אבל במהירות תגובה – מהירות תגובה

אוריאל בוסו: עו"ד דן שני, חטיבת תביעות ממשטרת ישראל

דן שני: בדקה, אנחנו אחראים על התביעה הפלילית ועל הענישה מהזווית שלנו

דן שני:  נברך על כל צעד חקיקתי, שייתן לנו את הכלים ויוביל להחמרת הענישה

דן שני:  אנחנו חברים בצוות יוצא מן הכלל בראשות הסמנכ"ל של משרד הבריאות בשיתוף פעולה עם משרד המשפטים ואתנו, מנסים אפיקים חקיקתיים שונים

דן שני:       אני אדבר על ההליך הפלילי לגבי הנתונים שהוצגו

דן שני:  העובדה שמגיע רק 20% מהתלונות, המשטרה יכולה לטפל רק במה שכן מתלוננים, ואנחנו מבינים שזה רק קצה הקרחון, 20% מתלוננים

דן שני:  אלה שכן מתלוננים, חייבים לבוא ולהעיד, ולכן נסגרים 50% מהתיקים מחוסר הוכחות, כי אם אדם שהתלונן לא מוכן לבוא להעיד בבית משפט, באפיק הפלילי אנחנו מחויבים, אנחנו מגישים כמה שיותר מעצרים עד תום ההליכים – וככה אנחנו שולטים על לוח הזמנים שיהיה מהיר

דן שני:  לגבי טיעון לעונש, ברור שככל שיהיו לנו יותר כלים, ככה נוכל לפעול

דן שני:  ענישה של 51% עונשי מאסר היא ענישה בסך הכול סבירה, כמובן אנחנו נשמח להעלות האחוז

אוריאל בוסו: יש פה נציג של מכבי? בזום, ממש משפט ברשותך

שמעון פרס: ההון האנושי, העובדים, הרופאים והמטפלים שלנו הם הדבר הכי חשוב

שמעון פרס:  אנחנו צריכים להתייחס אליהם כמו אל הילדים שלנו ולאפשר להם תחושת ביטחון

שמעון פרס:  אני מצטרף לכל מה שנאמר כאן - - - חייבים להקצות תקציב, לעשות טיפול מערכתי כולל, לעשות הסברה לאומית רכה רחבה, להחמיר את הענישה, לתת דגש לקהילה, ששם נעשה 90% מהטיפול

שמעון פרס:  אני רוצה להודות למשטרת ישראל, לניב שגיא ולליאורה, שאפשרו לנו ופתחו את האפשרות להגיש תלונה בשם הארגון ולא בשם העובד

שמעון פרס:  נכון, עדיין נדרש לתת עדות, אבל זה עדיף מהמצב שהיה קודם לכן

שמעון פרס:  אני מודה לוועדה גם על עצם הדיון וגם על הצעדים שהיא תקדם בעקבות זה

שמעון פרס:  אנחנו במכבי עשינו איזושהי - - -     

אוריאל בוסו: תודה, אנחנו נעשה שולחן עגול בראשותי, שזה יהיה יותר אפקטיבי

אוריאל בוסו:  תודה רבה

שמעון פרס: אם אפשר רק מילה לליאת

אוריאל בוסו: אנחנו עוד דקה מסיימים, אני רוצה שעוד שני מוזמנים ידברו

אוריאל בוסו:  תודה רבה

אוריאל בוסו:       משרד המשפטים, ממש בקצרה

עביר מטאנס: אני רק רוצה לדייק, כי עלו פה בדיון כמה התייחסויות לגבי הצעת החוק שעברה קריאה ראשונה בכנסת הקודמת

אוריאל בוסו: באיזה נושא? קנסות מנהליים?     

עביר מטאנס: אני אדייק, זה לא בדיוק החמרת ענישה על תקיפת צוותים רפואיים

עביר מטאנס:  המצב היום – א

עביר מטאנס:  מדובר על עבירה שהיא עבירת תקיפה ברף הנמוך, שהעונש לגביה הוא שנתיים

עביר מטאנס:  יש תקיפת עובד ציבור שהיא שלוש שנים, ובתוך תקיפת עובד ציבור יש תקיפת צוות רפואי, מה שנקרא עובד חירום לפי סעיף החוק, שהיא חמש שנים

עביר מטאנס:  מבדיקה שעשינו, בעיקר עם התביעה, רואים שאין שימוש מספק בסעיף הזה, לעומת מה שאנחנו שומעים בעבירות התקיפה

אוריאל בוסו: מה עם קנסות מנהליים?     

עביר מטאנס: תיכף אני אתייחס לזה

עביר מטאנס:  כמובן שאפשר לייחס לזה הרבה סיבות לגבי השימוש בסעיף, אבל אחד הדברים המהותיים שמצאנו זה בגלל שההגדרה בסעיף של מי הוא עובד צוות רפואי היא מאוד מצומצמת

עביר מטאנס:  היא מצומצמת או בעת מתן שירות רפואי חירום, או מאוד מצומצמת למי הוא רופא, מיילד וכדומה, ההגדרה היא מצומצמת

עביר מטאנס:  לכן ההגדרה שעברה בכנסת הקודמת מתייחסת להרחבת ההגדרה, וכך באמת יותר מקרים ייכנסו לסעיף הזה

עביר מטאנס:       ב

עביר מטאנס:  גם בסעיף שקיים היום מדובר רק על מד"א, אז יש עוד צוותים שנכון שייכנסו

אוריאל בוסו: אתם מבקשים על זה רציפות?     

עביר מטאנס: לפי מה שראיתי עד עכשיו, טרם, אולי נכון להעלות את זה, זה כמובן תלוי בממשלה ולא בנו

עביר מטאנס:       לגבי קנסות מנהליים, אני אתייחס בקצרה

עביר מטאנס:  אני כן אגיד שבזום אתנו נירית להב-קניזו, שתרחיב על זה יותר

עביר מטאנס:  קנסות מנהליים מבחינת חומרה נחשבים לחומרה פחותה מעבירה פלילית

אוריאל בוסו: נכון, אבל עדיין זה כלי הרתעתי ואפקטיבי

עביר מטאנס: אני אסכם ואגיד, שנכון לתת לזה זמן מתאים בישיבת ההמשך, אבל נכון גם להגיד שזה גם סותר את הכוונות של הוועדה להתייחס לזה

עביר מטאנס:       דבר שהוא לא פחות חשוב, קנסות מנהליים מוטלים על עבירות שהתשתית העובדתית שלהן לא מורכבת

עביר מטאנס:  אנחנו מדברים על עבירות, שהן מורכבות מבחינת התשתית העובדתית

עביר מטאנס:  אני אסכם אם תרצו בישיבת המשך או עכשיו לתת לנירית לדבר מהזום

אוריאל בוסו: ברשותכם, נמצא כאן ד"ר ברקת מאיגוד רופאי המשפחה, ד"ר עדי בירון מארגון הרופאים העצמאים, מעלה ירוק, אריק רגב מנכ"ל אלקטרה

אוריאל בוסו:  אני ברשותכם רוצה לסכם את הדיון

אוריאל בוסו:  אני כבר אומר שמעבר לדיון המשך, אני מתכונן להקים שולחן עגול, אני מאמין בדברים האלה

אוריאל בוסו:  נקיים דיונים – זה חשוב, אבל בסוף צריך משהו אופרטיבי

אוריאל בוסו:  אני אקח נציגים של כלל הקופות, נציג משרד משפטים, נציג מהמשרד לביטחון לאומי ונציג ממשרד הבריאות וממשרד האוצר

קריאה: וכדאי נציגות מהשטח

אוריאל בוסו: לא, ניקח את נציגי הקופות, נשב אצלי ונחשוב על רעיון, איך שאר הדברים שהועלו כאן גם מצד מרכז המחקר יוכלו להגיע לידי יישום

אוריאל בוסו:  כבר אומר שיהיה דיון המשך בנושא הזה, אני קורא לזה דיון מעקב

אוריאל בוסו:       לסיכום, כפי שאמרתי, נבדוק את הנושא של עבודה מועדפת, קנסות מנהליים, נבקש רציפות בנושא החמרת הענישה, אבטחה גם בקהילה ובבתי חולים

אוריאל בוסו:  גם מבחינת תקצוב אנחנו ננסה לקשר ולסנכרן בין משרד הבריאות לבין משרד האוצר כדי שהדברים יבואו לידי יישום, לפחות ברמה הראשונית

אוריאל בוסו:  משטרת ישראל – להיענות לבקשות של שאר בתי החולים

אוריאל בוסו:  אנחנו נבדוק את הנושא הזה

אוריאל בוסו:  לא יכול להיות שמשרד הבריאות טוען שאין לו שליטה על כלל מערכת הבריאות במדינת ישראל, אם זה בקהילה, אם זה בתי חולים כאלה ואחרים

אוריאל בוסו:  צריך לזה תקן אחד ודברים מאוד ברורים

אוריאל בוסו:       אני מודה לכל מי שהגיע

אוריאל בוסו:  אנחנו נמשיך לעקוב

אוריאל בוסו:       
     תודה רבה לכולם, תם הדיון